text:
KAPÍTULO DIES
El A Sali na Defensa di Adorashon Berdadero
1, 2. (a) Den ki situashon difísil e pueblo di Israel tabata? (b) Ken Elías a konfrontá riba Seru Karmelo?
ELÍAS a para wak e multitut ku tabata subi barika di Seru Karmelo ku hopi difikultat. Tabata mainta trempan i un poko skur ainda, pero tabata bisto ku e hendenan akí tabata pasa hamber i miseria. E tres añanan i mei di sekura tabatin un efekto devastador riba nan.
2 Entre e hendenan ei tabatin e 450 profetanan orguyoso di Baal. Nan tabata odia Elías, e profeta di Yehova. Reina Yézabèl ya a mata hopi sirbidó di Yehova, pero ainda e hòmber akí tabata para firme kontra adorashon di Baal. Pero pa kuantu tempu mas? Kisas e saserdotenan ei a pensa ku un hòmber so hamas lo tabata por kontra nan tur. (1 Rei. 18:4, 19, 20) Rei Akab tambe a yega den su garoshi, i e tampoko no tabatin niun tiki lei ku Elías.
3, 4. (a) Dikon Elías kisas tabatin un poko miedu riba e dia importante ei? (b) Kua ta algun pregunta ku nos lo analisá?
3 Profeta Elías tabatin e dia di mas ekstraordinario di su bida su dilanti. Segun ku el a para wak, e esenario pa un di e konfrontashonnan mas dramátiko entre bon i malu ku mundu a yega di mira a kuminsá haña forma. Kon el a sintié awor ku di dia a habri i e tabata pará su so meimei di e multitut ei? Beibel ta bisa ku “Elías tabata un hòmber ku e mesun sintimentunan ku nos,” pues, por ta masha bon ku e tabatin un poko miedu. (Lesa Santiago 5:17.) Di un kos nos por ta sigur: Rondoná pa tur e hendenan sin fe ei—huntu ku nan rei apóstata i e saserdotenan ku tabata buska tur manera di mat’é—Elías mester a sinti su mes hopi solitario.—1 Rei. 18:22.
4 Pero kon Israel a hañ’é den e situashon deplorabel akí? I kiko e relato akí tin di haber ku nos? Wèl, laga nos analisá Elías su ehèmpel di fe i wak kua ta e lèsnan práktiko ku nos por saka for di dje awe.
Kulminashon di un Bataya Largu
5, 6. (a) Israel tabata den enbolbí den kua bataya? (b) Kon Rei Akab a ofendé Yehova profundamente?
5 Durante gran parti di Elías su bida, e mester a para mira kon influensia djafó a kontaminá adorashon berdadero, sin ku e por a hasi nada na e situashon. E kos ta ku Israel tabata enbolbí den un bataya ku a eksistí pa hopi tempu, un guera entre religion berdadero i religion falsu, entre adorashon di Yehova Dios i adorashon di e diosnan falsu di e nashonnan bisiña. Den tempu di Elías, e bataya ei a haña un buèlta mahos.
6 Rei Akab a ofendé Yehova profundamente. El a kasa ku Yézabèl, yu muhé di e rei di Sidon. Yézabèl tabata determiná pa pone henter e pueblo di Israel adorá Baal i kaba ku e adorashon di Yehova. No a dura mashá ku Akab tabata kompletamente bou di influensia di Yézabèl. Akab a traha un tèmpel i un altar pa Baal. De echo, e tabata un di e proménan ku a kuminsá bùig dilanti di e dios pagano akí.—1 Rei. 16:30-33.
7. (a) Kiko a hasi e adorashon di Baal asina malu? (b) Relashoná ku durashon di e sekura den tempu di Elías, dikon nos por tin sigur ku Beibel no ta kontradisí su mes? (Inkluí e kuadro.)
7 Kiko a hasi adorashon di Baal asina malu? El a hinka e nashon di Israel den mal kaminda i a pone hopi hende bandoná e Dios berdadero. Ademas, e tabata un religion repugnante i kruel. Por ehèmpel, un di su karakterístikanan tabata prostitushon di tèmpel ku a ser praktiká tantu pa hòmber komo muhé. Tambe nan tabatin bakanal òf fiestanan seksual i asta sakrifisio di mucha. Esaki a pone Yehova manda Elías bai serka Akab pa anunsiá un sekura ku lo a dura te ora ku e profeta ei di Dios a dekretá su fin. (1 Rei. 17:1) Ta despues di vários aña Elías a bolbe presentá dilanti di Akab i a bis’é pa reuní e pueblo i e profetanan di Baal riba Seru Karmelo. *
Den sierto sentido, e aspektonan mas importante ku a karakterisá adorashon di Baal ta bisto ainda tur kaminda
8. Kon e relato akí tokante e adorashon di Baal por yuda nos awe?
8 Pero kiko e bataya ei tin di haber ku nos? Kisas tin hende ta haña ku un relato tokante adorashon di Baal no ta al kaso, ya ku nos no ta mira ningun tèmpel ni altar di Baal awe. Pero esaki no ta djis un relato históriko. (Rom. 15:4) E palabra “Baal” ta nifiká “doño” òf “shon.” Bo no ta haña ku te ainda hende ta sirbi un gran variedat di otro doño—òf Baal—na lugá di e Dios Todopoderoso? Echo ta ku hende ta skohe un doño—ku no ta Yehova—ora nan ta usa nan bida pa kore tras di plaka, karera, rekreo, plaser seksual òf kualke un di e tantísimo otro diosnan ku ta eksistí awe. (Mat. 6:24; lesa Romanonan 6:16.) Den sierto sentido, e aspektonan mas importante ku a karakterisá adorashon di Baal ta bisto ainda tur kaminda. Pues, e relato di e bataya entre Yehova i Baal lo por yuda nos skohe e doño korekto ku nos mester sirbi.
Nan Tabata “Duda Entre Dos Opinion”
9. (a) Dikon Seru Karmelo tabata un bon lugá pa demostrá ku adorashon di Baal ta falsu? (Wak tambe e nota.) (b) Kiko Elías a bisa e pueblo?
9 For di tòp di Seru Karmelo tabatin un bista espektakular di e área. Bo por a mira for di vaye di Kison, na pia di e seru, te na Laman Grandi (Laman Mediteráneo) djis pegá ei banda i tambe te na e serunan di Líbano, leu ayá panort na horizonte. * Pero riba e dia desisivo akí, segun ku solo tabata sali, e paisahe no a ofresé un bista masha agradabel. E tera ku Yehova a duna e yunan di Abraham i ku ántes tabata asina fértil awor tabata parse morto i desolá. E tera tabata seku seku, hasando den un higra di solo, ruiná pa bobedat di e propio pueblo di Dios! Ora e hendenan ei a reuní riba e seru, Elías a bai serka nan i bisa nan: “Kuantu tempu mas boso ta keda duda entre dos opinion? Si [Yehova] ta Dios, siguié; ma si ta Baal, siguié.”—1 Rei. 18:21.
10. Den ki sentido e pueblo di Elías tabata “duda entre dos opinion,” i ki bèrdat fundamental nan a lubidá?
10 Kiko Elías tabata ke men ku e ekspreshon “duda entre dos opinion”? Wèl, e pueblo no a realisá ku nan mester a skohe ken nan ta bai adorá: Yehova òf Baal. Nan a pensa ku nan por a kana den dos kaminda: satisfasé Baal ku nan ritonan repugnante i a la bes pidi Yehova yuda nan. Kisas nan a rasoná ku Baal lo a bendishoná nan kosecha i krio di bestia, miéntras ku Yehova, “e Dios di ehérsitonan,” lo a protehá nan den bataya. (1 Sam. 17:45) Pero nan a lubidá un bèrdat fundamental, un bèrdat ku te awe hopi hende no ta komprondé: Yehova no ta kompartí su adorashon ku ningun otro dios. Manera Éksodo 20:5 (NW) ta bisa: “Yehova bo Dios, ta un Dios ku ta eksigí deboshon eksklusivo.” Es mas, Yehova meresé esaki. Pues, kualke adorashon ku nos ta rindi na Yehova ku ta mesklá ku un otro forma di adorashon ta inaseptabel, i asta ofensivo, p’e!
11. Kon bo ta kere ku Elías su yamada urgente riba Seru Karmelo por yuda nos?
11 Pues, komo ku e israelitanan ei tabata “duda entre dos opinion,” nan no a adorá Yehova ku henter nan kurason. Hopi hende awe ta hasi e mesun fout; nan ta permití otro ‘baalnan’ drenta den nan bida i alehá nan for di e adorashon di Dios. E yamada urgente ku Elías a hasi pa stòp di duda entre dos opinion mester motivá nos pa rekonsiderá nos prioridatnan i analisá nos adorashon.
Un Prueba Desisivo
12, 13. (a) Ki prueba Elías a proponé? (b) Kon nos por demostrá ku nos tin e mesun konfiansa ku Elías?
12 Awor Elías a proponé pa hasi un prueba masha simpel. E saserdotenan di Baal mester a prepará un altar, pone un ofrenda riba dje i pidi nan dios sende e kandela. Elías tambe lo a hasi meskos. E di ku nan: “E Dios ku kontestá ku kandela, é ta Dios.” Elías tabata sa bon bon ken tabata e Dios berdadero. Su fe tabata asina grandi ku sin vasilá el a duna su oponentenan tur bentaha riba dje. El a laga e profetanan di Baal bai promé. Nan a skohe nan bue òf toro pa e sakrifisio i a kuminsá resa na Baal. *—1 Rei. 18:24, 25.
13 Nos no ta biba den un era di milager. Pero Yehova no a kambia, i nos por tin e mesun konfiansa den dje ku Elías tabatin. Por ehèmpel, ora hende no ta di akuerdo ku loke Beibel ta siña, nos no tin miedu di laga nan papia promé i bisa kiko nan ta pensa. Meskos ku Elías, nos tambe por laga Yehova disidí e asuntu. Den ki manera? Wèl, nos no ta konfia den nos mes sino den su Palabra inspirá, ku a ser skirbí pa “rektifiká kosnan.”—2 Tim. 3:16, nota.
Elías a konsiderá adorashon di Baal un ridikules di marka mayor, i e tabata ke pa e pueblo di Dios tambe realisá esei
14. Kon Elías a hasi bofon di e profetanan di Baal, i dikon?
14 E profetanan di Baal a bai prepará nan sakrifisio i a kuminsá yama nan dios. Nan a grita: “O Baal, kontestá nos.” Nan a keda grita asina pa oranan largu. Beibel ta bisa ku “no tabatin ni un bos i ni un hende no a kontestá.” Rònt di mèrdia, Elías a kuminsá hasi bofon di nan. El a bisa sarkástikamente ku Baal lo mester tabata muchu okupá pa kontestá nan òf ku kisas e tabata na soño i un hende mester a bai lant’é. Elías a urgi e charlatannan ei: “Yama na bos haltu.” Ta bisto ku el a konsiderá e adorashon di Baal akí un ridikules di marka mayor, i e tabata ke pa e pueblo di Dios tambe realisá esei.—1 Rei. 18:26, 27.
15. Kon loke a pasa ku e saserdotenan di Baal ta demostrá e bobedat di skohe kualke otro doño ku no ta Yehova?
15 Esei a hasi e saserdotenan di Baal mas agitá ainda, i nan a kuminsá “grita na bos haltu i tabata kòrta nan kurpa, segun nan kustumber, ku spada i lansa, te ora sanger tabata basha na nan kurpa.” I tur esei pòrnada! “No tabatin ningun bos, ningun hende no tabata kontestá, i ningun hende no tabata paga atenshon.” (1 Rei. 18:28, 29) Esei no tabata straño, ya ku Baal no tabata eksistí! E tabata simplemente un invento di Satanas pa kita hende for di Yehova. Echo ta ku ora hende skohe kualke otro doño ku no ta Yehova, nan ta keda desepshoná, òf asta brongosá.—Lesa Salmo 25:3; 115:4-8.
E Kontesta
16. (a) Riba kiko e pueblo kisas a kòrda ora Elías a drecha e altar di Yehova riba Seru Karmelo? (b) Den ki manera mas Elías a demostrá su konfiansa den su Dios?
16 Te atardi Elías su bùrt a yega pa ofresé su sakrifisio. El a drecha un altar di Yehova ku, sin duda, enemigunan di adorashon berdadero a basha abou. El a usa 12 piedra, kisas pa rekordá e nashon di 10 tribu di Israel ku ainda nan tabata bou di e Lei di Moises ku a ser duná na tur e 12 tribunan. Kaba el a pone e ofrenda riba e altar i a laga nan basha awa riba dje. Kisas nan a saka e awa ei for di Laman Mediteráneo ku tabata keda djis ei banda. Asta el a traha un roi rònt di e altar i a yen’é ku awa. Meskos ku el a duna e profetanan di Baal tur tipo di bentaha, el a duna Yehova tur tipo di desbentaha. Asina grandi su konfiansa den su Dios tabata.—1 Rei. 18:30-35.
Elías su orashon a demostrá ku ainda e tabata interesá den bienestar di su pueblo, pasobra e tabata ansioso pa Yehova pone “nan kurason bolbe”
17. Kon e orashon di Elías a revelá kiko tabata su prioridat, i kon nos por imitá su ehèmpel ora nos ta hasi orashon?
17 Ora tur kos tabata kla, Elías a hasi un orashon. E orashon tabata simpel, pero elokuente, i a mustra bon kla kiko tabata Elías su prioridat. Na promé lugá, e tabata ke pa tur hende sa ku ta Yehova tabata “Dios na Israel,” no Baal. Di dos, e tabata ke pa nan sa ku e tabata simplemente un sirbidó di Yehova i ku tur gloria i mérito mester a bai pa su Dios. Por último, el a demostrá ku ainda e tabata interesá den bienestar di su pueblo, pasobra e tabata ansioso pa Yehova pone “nan kurason bolbe.” (1 Rei. 18:36, 37) Elías ainda tabata stima nan, apesar di tur e miseria ku nan falta di fe a kousa. Kon ta pará ku nos orashonnan? Nan ta reflehá e mesun humildat, interes den e nòmber di Dios i kompashon pa hende ku tin mester di yudansa?
18, 19. (a) Kon Yehova a kontestá e orashon di Elías? (b) Ki òrdu Elías a duna e pueblo, i dikon e saserdotenan di Baal no a meresé miserikòrdia?
18 Promé ku Elías a hasi orashon, e hendenan presente kisas a puntra nan mes si Yehova tambe lo a resultá di ta un engaño òf farsa meskos ku Baal. Pero despues di e orashon, no tabatin tempu pa nan duda. Segun e relato: “E ora ei e kandela di SEÑOR a kai i a kima tur kos: e ofrenda kimá, e palu, e piedranan i e stòf; i el a seka e awa ku tabatin den e roi.” (1 Rei. 18:38) Ki un kontesta espektakular! Kon e pueblo a reakshoná?
19 Nan tur a kuminsá grita: “Yehova ta e Dios berdadero! Yehova ta e Dios berdadero!” (1 Rei. 18:39, NW) Por fin nan a rekonosé e bèrdat. Ma ainda nan no a demostrá nan fe. Frankamente bisá, djis atmití ku Yehova tabata e Dios berdadero despues di a mira kandela kai for di shelu no tabata un gran demostrashon di fe. Pues, Elías a eksigí mas di nan. El a pidi nan pa hasi loke eigenlijk nan mester a hasi basta aña promé: obedesé e Lei di Yehova. I e Lei tabata bisa ku mester a mata tur profeta falsu i adoradó di dios falsu. (Deu. 13:5-9) E saserdotenan di Baal akí tabata gran enemigu di Yehova Dios, i deliberadamente nan a traha kontra su propósito. Nan a meresé miserikòrdia? Akaso nan a mustra miserikòrdia na e muchanan inosente ku nan a kima bibu komo sakrifisio na Baal? (Lesa Proverbionan 21:13; Yer. 19:5) E hòmbernan ei no tabata meresé niun tiki miserikòrdia! P’esei Elías a duna òrdu pa mata nan, i esei a sosodé tambe.—1 Rei. 18:40.
20. Ki krítika algun hende tin, i dikon nan no tin rason?
20 Komentaristanan di Beibel djawe kisas ta kritiká e manera ku e prueba riba Seru Karmelo a terminá. Tin hende ta preokupá ku fanátikonan religioso lo usa esaki pa hustifiká aktonan di violensia kontra hende di otro religion. I lamentablemente, awe tin hopi di e tipo di fanátikonan religioso ei. Pero Elías no tabata un fanátiko. El a sali na defensa di e adorashon di Yehova ora el a duna òrdu pa efektuá e ehekushon hustu ei. Ademas, kristiannan berdadero sa ku nan no por usa arma kontra hende malbado, manera Elías a hasi. Mas bien, nan ta sigui e norma ku Kristu a establesé pa tur su disipelnan ora el a bisa Pedro: “Hinka bo spada bèk na su lugá, pasobra ken ku usa spada lo muri pa medio di spada.” (Mat. 26:52) Den futuro, Yehova lo usa su Yu pa kumpli ku hustisia divino.
21. Dikon Elías ta un bon ehèmpel pa kristiannan berdadero djawe?
21 Un kristian berdadero mester demostrá na e manera ku e ta hiba su bida ku e tin fe. (Huan 3:16) Un manera pa hasi esei ta di imitá hòmbernan fiel manera Elías. El a adorá Yehova so i a animá otro hende pa hasi meskos. Ku kurashi el a demostrá ku e religion ku Satanas tabata usa pa kita hende for di Yehova tabata un religion falsu. Ademas, el a konfia den Yehova pa disidí asuntunan importante en bes di konfia den su mes kapasidat i sabiduria. Elías a sali na defensa di adorashon berdadero. Pues, laga nos tur imitá su fe!
^ par. 7 Wak e kuadro “Kon Largu e Sekura den Tempu di Elías A Dura?”
^ par. 9 Normalmente, Seru Karmelo ta un área masha bèrdè mes pasobra e bientu di laman, kargá ku humedat, tabata trese hopi serena i áwaseru na barika di e seru. Komo ku e hendenan tabata kere ku ta Baal a laga áwaseru kai, e seru akí tabata aparentemente un lugá importante pa adorashon di Baal. Di manera ku awor ku e seru tabata seku seku, e tabata e lugá ideal pa demostrá ku adorashon di Baal ta falsu.
^ par. 12 Ta bon pa tuma nota ku Elías a bisa nan: ‘No pone kandela bou di e ofrenda.’ Algun komentarista bíbliko ta bisa ku tabatin biaha e adoradónan di dios falsu ei tabata usa altar ku un buraku sekreto bou di nan pa laga parse ku ta poder sobrenatural tabata sende e kandela.


c: text/html

text:
TOKYO, Japon- Un minuut di silencio a wordo declara den henter e pais pa 8:15, na momento cu dia 6 di augustus 1945, e bom di Merca ‘Litte Boy’ a explota ariba e ciudad.
Dialuna, Japon a recorda e di 73 aniversario di e bombardeo atomico di e ciudad di Hiroshima. Esaki a tuma luga cu’n ceremonia y un minuut di silencio den e parke Conmemorativo di Paz, segun Kyondo News a informa. E minuut di silencio a wordo declara den e pais completo pa exactamente 8:15 hora local, na momento cu dia 6 di augustus di 1945 e bomb Mericano, ‘Little Boy’, a explota riba e ciudad.
Prome Minister Japones, Shinzo Abe, cu a participa den e ceremonia, a afirma cu Japon “a dicidi di realisa esfuersonan grandi pa sirbi di brug” entre e paisnan cu tin armanan nuclear y esunnan cu no tin, priminitiendo di sigui su tres principionan no nuclear: no produci, no posee y no permiti armanan nuclear den su territorio.
Di otro banda, e alcalde di Hiroshima, Kazumi Matsui, a declara, segun The Mainichi, cu awe den mundo tin ainda 14 mil ojiva nuclear, cual ta aumenta e risico di cu algun dia “pa malo of accidentalmente, loke nos a biba cu Hiroshimi despues di e explosion di e dia ey” lo bolbe bek. Ademas, el a bisa cu lidernan mundial mester haci un esfuerso pa crea un mundo liber di armanan nuclear.
Door di e atake di Merca riba Hiroshima dia 6 di augustus 1945, 140 mil persona a muri. Tres dia despues, e di dos bom atomico a wordo tira ariba Nagasaki. Segun calculo, 74 mil persona a perde nan bida.

robotstxt: allowed

filter: keep


text:
ORANJESTAD, Aruba – 3 di juli, 2018: Hildomar a pasa buska e tremendo premio di Afl. 25.000,- cu a wordo gana cu Zodiac. E la cumpra e numbernan di suerte na Mezi Supermarket, na Noord. Recien e mes a pasa cobra e bunita premio, na oficina principal, na Paardenbaaistraat 10, Oranjestad.
Cu e wega di Zodiac bo por multiplica bo inversion, cuminsando cu 50 cent. Ora bo tin 4 number y signo corecto bo ta gana 25 mil florin, cu 1 florin. Cu 5 florin bo por gana 125 mil florin. Si bo inverti 10 florin bo por gana e suma di 250 mil florin. Zodiac ta hunga tur merdia, di dialuna pa diadomingo, y anochi tin sorto di dialuna pa diasabra.
Lotto, e loteria di Aruba tin diferente wega; Catochi, Big 4, 1-OFF, Zodiac, Wega di Number Korsou di Lotto, Lotto di Dia, Lotto 5, Mini Mega cu su Mega Plus y e weganan di Raspa y Gana. Aw obo por cumpra e weganan di Lotto online tambe. Cumprando Lotto bo ta contribui na deporte riba nos isla. E meta ta pa organisa loteria, cambia bida di su hungadonan y na mes momento inverti den deporte local pa medio di donacionnan na e comision di subsidio.


text:
Kralendijk - Despues di a tuma nota di e kolumna editorial den un matutino lokal di awe mainta, mi a haña ta oportuno pa informá pueblo di Boneiru di e trabounan ku mi a enkargá instansianan di gobièrnu i Bonaire Little League pa efektuá pa asina nos logra krea un struktura duradero pa loke ta trata baseball Little League riba nos isla.
Segun diputado Kroon, nos tur ta konsiente di e desaroyo ku deporte lokal a travesá durante añanan ku a transkurí. Kasi tur ramo di deporte lokal a konosé un desaroyo ku ta parse un lus di tráfiko. Sende, paga, sende paga. E fenómeno aki ta mara sin posibilidat pa diskushon, na e hendenan ku ta okupá puestonan den direktivanan di e ramo di deporte en kuestion.
Hendenan ku boluntariamente a hinka nan tempu lagando kas i famia pa bai duna un man pa yuda organisá deporte, pero ta haña nan mes den situashon di hopi desapunto i pa e motibu ei nan ta distansia nan mes for di e deporte. Hopi biaha ta trata di hendenan ku por wòrdu kategorisá komo motor di e organisashon. Nos tur por komprondé kiko ta pasa ku un outo na momentu ku e motor stòp di funshoná.
Independiente di e motibu pa kua e lus ta paga, nos tin di ta realístiko i korekto ku nos mes pa akseptá e situashon aki komo un desafio mas ku nos mester trata na surpasá. Esaki pa buena marcha di deporte lokal i mara na esaki un desaroyo balansa di nos hóbennan.
Di akuerdo ku diputado James Kroon, den kaso di Bonaire Little League, mi por informá ku meskos ku esaki tabata e kaso den pasado, kaminda ku nos den funshon di diputado a para firme pa aktivá Bonaire Little League –loke a trese nos te na di 2 lugá di kampeonato di Karibe e tempu ei nos den inisio di e aña aki a bolbe hinka tempu i tuma inisiativa pa aktivá Bonaire Little League. Den e kuadro aki, mi a reuní ku entre otro ex-direktiva/direktiva saliente di Bonaire Little League, Atministradó di distrito, Indebon i konseheronan. Despues di a skucha ponensia di un i tur, mi a pòls disponibilidat pa sigui i a duna e enkargo pa bini ku un plan pa aktivá Bonaire Little League.
Banda di esaki i kanando riba dos ruta na e mesun momentu, mi a duna enkargo tambe na Indebon pa kuminsá sondia i analisá kiko ta e situashon aktual di ekiponan pa wak ta kon por bini ku un ‘restart’ en espera di e plan ariba menshoná.
Diputado Kroon ta enfatisá ku gobièrnu ta agradesido na e matutino enkuestion ku a mira i komprondé e nesesidat di deporte di mucha bon organisá i struktura i e efekto positivo ku esaki por tin riba desaroyo di nos komunidat i nos por sigurá pueblo ku e situashon aki tin nos debido atenshon i ku dentro di poko, pueblo lo wòrdu informá di e resultado di trabounan ku nos ta hasiendo den e direkshon aki


text:
Durante un conferencia di Prensa teni na Paseo Herencia Pure Aruba Events Foundation hunto cu Centro di Bario Brazil a anuncia e parada cultural cu lo tuma lugar diadomingo proximo dia 28 di mei saliendo 4 pm for di La Cabana Resort y lo termina na Paseo Herencia.
E evento aki ta patrosina pa Paseo Herencia, Gobierno di Aruba, Aeropuerto Internacional Reina Beatrix, Departamento di Cultura y SETAR.
A hiba palabra Sra. Candy Rasmijn Reino di parti di Pure Aruba Events, Sr. Chico Harms di parti di Centro di Bario Brazil y Sr. Stanley Dabian como representante di Departamento di Cultura. Presente tambe tabatei Sra. Suzy Maduro di SETAR cu semper ta sostén na actividadnan cultural di Aruba.


text:
Tempo:
Awe anochi: levemente te parcialmente nubla y generalmente seco. Den marduga y diamars: levemente te parcialmente nubla sin awasero di importancia.
Temperatura maximo 32 grado Celsius y temperatura minimo 26 grado Celsius.
Solo lo baha awe nochi 06:51 pm y lo sali maƱan mainta 06:39 am.
Biento: modera te basta fuerte for di direccion oost te oost- noordoost; forsa 4 te 5 (20 te 39 km/ora, 11 te 21 nudo). Den dia fuerte te posiblemente duro den rafaga;
forsa 6 te 7 (40 te 61 km/ora, 22 te 33 nudo)
Situacion general di tempo:
Extension di un area di presion halto riba Atlantico lo mantene e condicionnan generalmente seco den region local durante proximo 24 ora. Mas aleu por bisa cu stof fini suspende den aire lo bolbe drenta area di Caribe durante proximo dianan obstaculisando e visibilidad un poco.
Condicion di lama:
Olanan di lama lo ta for di direccion oost cu haltura di 4 te localmente 7 pia; e olanan di mas halto lo ta na costanan oost, noord te noordwest di e isla. Ocupantenan di boto chikito mester tene esaki na cuenta.
Temperatura di superficie di lama: 26 grado Celsius.
Fenomenonan special: ningun
Potencial di awasero pa proximo 24 ora: menos di 1 mm
Registracion di temperatura (Celsius) y awasero (mm) den ultimo 24 ora:
Airport max 32 / min 26 / 0.0
Pronostico di tempo pa proximo dianan di siman:
Levemente te parcialmente nubla, stofferig i generalmente seco. Biento lo ta for di direccion oost y modera te basta fuerte; den dia fuerte te posiblemente duro den rafaga;
temperatura max / min lo ta: 32/25


text:
Teaser titel:
Ki struktura? Fundashon òf Asosiashon?
Teaser tekst:
Strukturá kualke operashon di forma apropiá! Promé ku un hende kontemplá pa lanta un pida negoshi òf operá kualke organisashon ku un meta diferente – ku no ta direktamente komersial – e mester pensa bon kiko pa hasi i kon e ta hinka unke otro den otro.
Na numeroso okashon nos a splika den e revista aki diferente aspekto ku tin di haber ku lantamentu di negoshi i su diferente opshon, manera ‘eenmanszaak’, sosiedat anónimo (NV), BV, VOF, etc. Sigui lesa...


text:
Miro ami conose bo personan pa basta aña caba. Bo kier a conta nos ken bo ta? Conta nos di bo amor pa musica I participation den festivalnan.
Mi nomber ta Robert Edward Ramiro Ridderstaat mi a nace ariba 19 di november 1964 na Aruba, soltero, mi a traha 12 aña na un compania di schoonmaak despues cu mi a bira malo, e ora mi no por a traha mas.
Mi conose bo como cantante den diferente festival. Desde ki tempo bo ta canta i participa den e festivalnan? Mi tawata canta den un koor na Aruba cu 30 aña San Francisco na Playa y a canta prome biaha festival di Playa Linda na 1987.
Con bo ta prepara prome cu bo subi stage? Train bon y siña e letranan for di mi cabes.
Cua tawata e participashon di mas dushi cu abo ta corda? Dia mi a canta San Juan na Arubadag Heineken Music Hall. Mi sa cu bo a jega di gana diferente premio, bo por conta nos cuanto? Mas o menos 5 biaha San Juan y varios biaha finalista tambe den festival di Dande finalista e anja aki Rey di Dande di Stichting Harpa.
Cu cua premio bo a keda mas contento cu nunka? Dia festival di Dande (C.A.R) a wordu dedica na mi persona dia 27 di December aña 2008
Unda bo ta loko pa participa un biaha mas? Ariba nos dia national, Arubadag.
Cu cua artista lo bo kier subi stage hunto? Mi lo aprecia masha hopi pa subi stage cu Daddy Brokke y Brian Dekker
Kiko bo ta ambicioso pa bo futuro? Pami tin un bon salud pami por sigui aporta na nos cultura
Banda di artiesta kiko mas bo ta gusta hasi? Mi tawata canta den koor The Tropicals, awor ta dirigi y canta den koor Speransa di Dios na Zwijndrecht, mi ta juda na misanan na papiamento aki na Hulanda sirbi misa y lesa lectura, na Breda, Den Bosch, Zwijndrecht y Tilburg. Mi ta resa pa defunto algo cu mi mama(R.I.P) a siñami y ta resa caminda di cruz Diabierna Santo aki na Hulanda.
Señor Ridderstaat kiko ta bo deseo pa tur nos hendenan aki na Hulanda i na Aruba i tur parti di mundo?
Mi deseo pa tur mi famianan y conocirnan na Aruba, Hulanda y tur party di mundo pa pasa un Felis Pasco y cu Anja 2018 trese pas, harmonia y felicidad. Laga nos tur ban uni y copera cu nos cultura aki na Hulanda y hacie mas grandi cu ta posibel. Masha danki i hopi cumindamento di parti Miro Ridderstaat.


text:
Pronóstiko
Pronóstiko di tempu pa Kòrsou i bisindario bálido te djabièrnè mainta 06:00 o.l, 28 di sèptèmber 2018.
Kompilá: djaweps 27 di sèptèmber 2018, 05:00 o.l. (09:00 UTC)
Tempu: Parsialmente te hopi nublá ku chèns pa algun áwaseru ku un posibel werlek i bos durante oranan di mainta.
Temperatura máksimo lo alkansá 32 ºC i temperatura mínimo 26 ºC.
Solo ta sali 06:25 i ta baha 18:29 o.l.
Bientu: For di un direkshon generalmente ost i moderá; forsa 3 te 4 (12 te 30 km/ora, 7 te 16 nudo). De bes enkuando basta fuerte den ráfaga: forsa 5 (31 te 39 km/ora, 17 te 21 nudo).
Situashon general: Durante di próksimo 24 ora, un ola tropikal situá den nos área lokal ta sigui move den un direkshon wèst. Pa e motibu aki ta antisipá algun nubia mas pasa de bes enkuando riba nos isla. Algun di e nubianan aki por generá un òf mas áwaseru kompañá pa un posibel werlek i bos durante oranan di mainta.
Kondishon di laman: Moderá ku altura di ola entre di 1 i 2 meter (3 pa 6 pia).
Sistemanan signifikante di wer tropikal: Tormenta Tropikal Kirk tabata situá awe atardi na un distansia di mas o ménos di 250 kilometer ost di e isla St Lucia i ta move aktualmente den direkshon wèst nortwèst. Ta antisipá ku na momentu ku e sistema aki drenta área di laman Karibe ku e lo bai debilitá i lo pasa durante di djasabra na un distansia di mas o ménos 435 km nort di Kòrsou. Ounke e sistema aki no ta un menasá pa nos region aktualmente, Servisio Meteorológiko Kòrsou lo sigui su desaroyo ku hopi atenshon.
Fenómeno spesial: Ningun.
Pèrspektiva te djasabra mainta: Parsialmente te hopi nublá ku chèns pa algun áwaseru. Bientu lo bira gradualmente ménos.
Meteorólogo: Abraham.
E próksimo boletin di tempu lo wòrdu publiká djaweps 12:00 o.l. (16:00 UTC).
.
. .
. .
. .
.


text:
Parlamentario Donny Rasmijn-AVP
ORANJESTAD (AAN): Parlamentario Donny Rasmijn y colega Andin Bikker ta atendiendo un dialogo politico riba eficiencia di energia na Santo Domingo, Republica Dominicana. E dialogo a worde organiza door di CEPAL unda cu Parlamento Latino su comision di Energia y Minas tambe ta participando. E dos Parlamentarionan ta representa nos pais den e comision aki unda cu hopi informacion ta worde intercambia riba e tema di energia. Segun estudionan di CEPAL, e demanda di petroleo mundial por baha cu 56% si energia por worde usa na un manera responsabel y eficiente.
Den e dialogo aki tecniconan, bankeronan y politiconan ta participando pa asina promove proyectonan y leynan pa implementa programanan pa baha uso di energia.
Na Aruba por ehempel, e costo di energia ta halto door cu casi tur cas ta haci uso di airco. Si e famia por cambia nan airco pa uno inverter e lo spaar alrededor di 50% riba consumo di energia di airco pasobra esun inverter ta hopi mas eficiente.
E problema ta cu e airconan aki ta costo mas cu esun normal. Si un famia tin e placa pa cumpra e airco inverter no ta problema pasobra e ekipo lo paga pa su mesun inversion den un termino di un aña. Dependiendo con hopi e ta worde usa y di e prijs di fuel oil.
Un famia cu no tin e manera financiero hopi biaha ta cumpra e airco normal cu ta costa menos pero ta gasta 50% mas energia en comparacion cu un inverter. “E realidad ta cu net e famia cu no tin e manera financiero cu cumpra e airco normal, lo bay haya un cuenta di coriente mas halto pa luna treciendo e famia den mas problema financiero”, Rasmijn ta bisa.
Durante di e dialogo a worde discuti e posibilidad pa e consumidor worde financia pa cumpra un aparato inverter. E realidad ta cu banconan no ta financia un famia cu no tin e manera financiero y tampoco un fianza cu ta relativamente abou. Peor ainda si no tin leynan pa garantiza nan placa cu ta worde inverti.
Na Aruba nos tin un compania cu tin e monopolio pa distribui coriente. ELMAR por financia e famianan di menos recurso pa cambia nan airco normal pa uno inverter sin core riesgo. Ora e famia tin un airco inverter su cuenta di coriente lo baha y parti di e ahoro aki por worde usa pa paga e airco cu ELMAR a financia den termino.
“Dus ELMAR ta haya su placa garantisa back for di e cliente mensualmente y e ta specifica esey riba e recibo”. Ademas, cada cliente di ELMAR tin un deposito na ELMAR cu tambe por worde usa como un garantia. “Compania ELMAR tin monopolio riba nos pais y nan mester tin e responsabilidad social pa yuda famianan reduci nan costo di energia”.
Pronto Parlamentario Rasmijn lo reuni cu ELMAR NV y Utilities NV pa splica e financiamento aki cu por worde realisa cu ningun of cu cambionan minimo den ley.


text:
ORANJESTAD (AAN): Minister di turismo Dangui Oduber a tene su promer reunion cu CEO di ATA sra Ronella Tjin Asjoe-Croes. Un reunion hopi positivo cu a bay den hopi bon esfera.
E mandatario y e CEO di ATA a discuti hopi punto di interes comun di nos unico pilar economico. Durante e reunion aki a toca hopi tema importante y tambe e mandatario a comparti su vision cu e CEO di ATA.
CEO di ATA a presenta e resultado financiero na minister Oduber y minister a keda sumanente satisfecho cu e performance di ATA. Tambe a trta e presupuesto di aña 2018 caminda e CEO di ATA a duna un splicacion amplio riba esaki.
Minister Oduber a haya un impresion hopi positivo riba e maneho di ATA y tambe riba e grado di profesionalismo cu e organizacionan aki ta worde maneha. Minister Oduber a haya importante pa comparti e vision di e gobierno nobo cu ATA y tambe streamline cu ATA kico ta e maneho cu lo worde hiba pa loke ta trata turismo pa e proximo 4 añanan.
E cifranan pa loke ta trata e cantidad di placa cu ta worde laga atras den nos economica ta sumamente positivo. ATA y ministerio di turismo a palabra cu lo traha hunto na un manera transparente y lo percura pa hunto cu tur otro stakeholders sigui engrandece nos turismo.


text:
El a inspira e muchanan na Scol di Arte
ORANJESTAD (AAN): Recientemente a tuma lugar un workshop di arte na Scol di Arte na San Nicolas, duna pa Xaviera Rigters Aubri.
Señora Aubri su mama a nace na Savaneta y semper como mucha e tabata bishita su welo cu wela y asina el a haya un stimacion pa e muchanan di San Nicolas.
Xaviera ta un estilista bastante conoci na Hulanda cu ta duna les na Academia di Arte na Hulanda y el a dicidi di duna un workshop gratis pa muchanan aki na Aruba.
E meta tabata pa yuda e muchanan descubri nan talentonan y stimula nan pa nan sigui desaroya nan mes.
No necesariamente den arte, pero tur hende por tin talento riba cierto tereno.
Durante e workshop DIARIO a papia tambe cu casa di Xaviera, esta Rivelino Rigters, kende ta un bon ehempel cu un hende cu tabata riba mal caminda, por Sali for di esaki, desaroya su mes y ta un bon ehempel pa hobennan.
Rigters te hasta a skirbi 2 buki.
El a splica cu e ta un coach di talento, mientras cu e ta un rapero y escritor di cancion.
Segun Rigters, e ta traha den prisonnan hubenil y tambe prisonnan normal na Hulanda y otro paisnan, unda cu e ta conta su storia, entre otro con el a perde su tata na edad hoben.
Na dado momento el a cay den gangnan di caya y a haya su mes den problema cu husticia, unda cu el a cay cera basta biaha.
El a logra sali for di e mundo ey atravez di musica y fe den Dios.
Su cancionnan di rap y rock den estilo gospel ta cu mensahenan positivo.
Asina el a bay Merca y Africa entre otro, unda cu el a comparti su mensahenan positivo.
El a splica cu door cu el a haya e gana di yuda mucha, el a cuminza su propio fundacion LOUD (Living Out Unlimited Dreams) na 2006.
Atravez di e fundacion el a logra drenta e sistema di prison, unda cu e ta purba inspira e criminalnan hoben pa nan coi e caminda positivo y pa nan descubri nan talentonan.
Como parti di e workshop aki na Aruba, el a papia cu e muchanan pa inspira nan tambe.


text:
Laman Mediteranio
E Laman Mediteranio ta un laman ku ta konekta na e Oceano Atlantiko anto ta sorondoná dor di e region mediteranio anto kasi kompletamente ta será ku tera: na parti nort dor di Anatolia i Oropa, na parti suit dor di Nort Afrika, anto na parti ost dor di e Levante. E laman ta teknikamente parti di e Oceano Atlantiko, aunke e ta normalmente identifiká komo un kurpa di awa seperá.
E nomber mediteranio, kemen "Mei-mei di tera" (for di medius "mei-mei" anto terra "tera"). E ta kubri un area aproksimá di 2.5 million km² , pero su konekshon na e Atlantiko (e staat di Gibraltar) ta solamente 14 km hanchu. Den oceanografia e ta tin biaha yamá e Laman Mediteranio Eurafrikano of e Laman Mediteranio Oropeo pa distingue for di laman mediteranio na orto lugá.
E Laman Mediteranio tin un profundidad averahe di 1,500m anto e puntu mas profundo ta e Profundidat di Calypso den e Laman Ioniko.
E tabata un ruta masha importante pa merkantenan i biahantenan di tempunan antiguo ku a hasi interkambio i komersio hopi mas fasil den e region pa e kulturanan emerhente - esunan Mesopotamiano, Egyptiko, Phoenisio, Kartaheniko, Iberiko, Griego, Macedoniko, Illyrio, Thrasiano, Levantino, Galliko, Romano, Albaniko, Armeniko, Arabier, Berber, Yudiu, Slaviko i Turko. E historia di e regiom mediterianio ta krusial pa kompronde e desaroyo di mayoria di e sosiedatnan moderno.


text:
Daviënne Bislip a keda korona komo Miss Teen Tourism World 2018
Djadumingu anochi, 3 di yüni 2018, den Marriot Resort & Stellaris Casino a tuma lugá sertámen di Miss Teen Tourism World na Aruba.
Kòrsou su representante, Daviënne Bislip, a keda koroná komo Miss Teen Tourism World 2018. Aparte di e título máksimo, Kòrsou su reina a sa di gana diferente otro títulonan: Best Body, Miss Elegance i Best Evening Gown.
National Director di Curaçao International Crowned Queens ku a kompañá Daviënne Bislip, kual ta Gionel Virginie a haña rekonosimentu komo Best Director of the Year 2018.
E tim ganadó aki i fanátikonan ku a presensiá e sertámen na Aruba a yega Kòrsou djaluna 4 di yüni ku Aruba Airlines. Alabes ta gradisí tur spònser i demas personanan, prensa i Kòrsou kompletu dunando nan aporte i sosten durante Daviënne Bislip su partisipashon na Aruba. Di kurason DANKI.


text:
Traspaso di e cartera di Enseñansa
E traspaso oficial di e cartera di enseñansa a tuma luga entre ex-minister Hooyboer-Winklaar y e minister recien huramenta, dr. Armando Lampe.
Durante e traspaso a duna un splicacion di diferente proyecto, tanto esnan den ehecucion y esnan cu ta cla pa cuminsa, como esnan cu a keda pendiente pa decisionnan di e minister nobo.
A duna un splicacion amplio riba e parti di infrastructura cu ta keda un reto, caminda durante e ultimo cuater añanan a haci un inversion di mas of menos 38 miyon florin pa renoba diferente edificio di scol, pero cu ainda tin un lista di proyectonan di infrastructura pendiente pa wordo ehecuta.
Tambe a presenta un documento cu tur informacion necesario di e maneho y un relato financiero.
Minister dr. Lampe ta considera continuacion den gobernacion importante. E minister ta di opinion cu mester anda na un manera responsabel cu e placa di pueblo y esaki ta encera cu na momento cu un gobierno cambia di signatura, tin continuidad di gobernacion, mustrando asina respet pa e fondonan publico.
E minister a aprecia cu sra. Hooyboer-Winklaar a tuma tempo y a haci e preparacionnan necesario pa por duna informacion di e proyectonan andando. E minister a comenta di lo duna tur sosten na esakinan pa asina no comete ningun tipo di capital vernietiging.
Minister dr. Lampe a haci pregunta specifico riba e parti di digitalisacion den enseñansa, mirando cu esaki lo tin prioridad maximo di su banda. Esey ta e futuro rond mundo y ta di opinion cu nos enseñansa na Aruba mester drenta full speed den e era digital.
E minister a sigura cu e lista di scolnan cu mester di atencion pa loke ta trata infrastructura tambe lo tin su atencion.
Hooyboer-Winklaar a desea e minister nobo y su team hopi exito, y a mustra disponibilidad pa duna informacion adicional y pa yuda den cualkier forma pa logra metanan positivo pa Enseñansa na Aruba.
Info / Contact
Pa mas informacion por busca [M] Minister – Ministerio di Enseñansa den e alfabet menu riba homepage of por tuma contacto cu: Ministerio di EnseñansaScroll To Top


text:
ORANJESTAD - Den cuadro di un proyecto pa cu medio ambiente un grupo di studiante di districto 4 Santa Cruz di Cuerpo Policial di Aruba a escoge pa bin cu un accion pa cu e problematica di contaminacion di nos suela (bodemvervuiling) a causa di “metalnan pisa” (zwaremetalen).
Segun “El Farsante” Mike De Meza, na fin di dia bo ta mira exactamente unda bo placa a bay
ORANJESTAD - Parlamentario Endy Croes ta reacciona riba declaracionnan haci pa Mike De Meza den conferencia di prensa di AVP diahuebs ultimo. Mike De Meza a papia entre otro riba hedging y refineria y gobierno anterior.
Oportunidad Pa Entrega Proposicionnan Pa Condecoracion Real 2019
ORANJESTAD - Comision Condecoracion Real Aruba (Comision) ta informa e pueblo di Aruba cu mescos cu den añanan anterior na aña 2019 atrobe, na ocasion di celebracion di Aña di Rey na april 2019, lo tin e posibilidad di haci proposicionnan pa personanan ricibi un Condecoracion Real.
Beslagnan Poni Riba Cargamento Di Crudo Lo No Afecta Aruba
ORANJESTAD - Tocante e beslagnan cu ConocoPhillips a cuminsa pone riba pertenencianan di PDVSA, Prome Minister Evelyn Wever-Croes ta indica cu esakinan lo no afecta Aruba.
Cambio Di Clima Y Su Efecto Riba Sistema Di Alimentacion Y Agricultura Ta Un Tema Di Reunion Di Parlatino
ORANJESTAD - Parlamentario Setty Christiaans-Yarzagaray ta atendiendo reunionnan di Parlatino na Panama. Su persona a atende mas tanto reunion riba e topico di Agricultura, Cria y Pesca
Area: Re-Imagina Aruba Su Districtonan
ORANJESTAD - Minister President, Sra. Evelyn Wever-Croes ta anuncia e proyecto AREA, Aruba Re-Imagined Areas, pa desaroya nos centronan di ciudad.
‘Innovacion di Aruba: San Nicolas merece di ta e pionero den e era nobo di Entrepreneurship, Incubators y Industria Creativo y Digital’
ORANJESTAD - Recientemente parlamentario Daphne Lejuez di fraccion di MEP, a wordo invita pa Sra. Velthuizen, directora di Camara di Comercio, pa un reunion cu algun miembro di COSME


text:
Huidige artikelen
woensdag 28 juni 2017 - Diabierna awor ta ultimo dia pa paga e impuesto di vehiculo di motor pa e di dos mita di aña 2017
E di dos periodo aki ta cuminsa dia 1 di juli 2017
ORANJESTAD – Departamento di Impuesto ta recorda tur doño di vehiculo di motor cu diabierna awor, dia 30 di juni, ta ultimo dia pa paga e impuesto di vehiculo di motor di e di dos mita di aña 2017. Entrante 1 di juli 2017 tur automobilista cu ta uzando e careteranan publico mester tin e belasting di aña 2017 completamente paga. Esaki ta nifica tambe cu tur auto mester tin e sticker blauw riba e windshield.
Departamento di Impuesto ta conseha su clientenan pa haci e pago di belasting na tempo y no warda te na ultimo. Asina ta evita tambe paramento largo den rij.Tampoco ta consehabel laga e debe keda acumula y haya boet innecesariamente sea ta pa medio di un cobransa adicional y/of durante control di polis.
Gerencia di Departamento di Impuesto
26 di juni 2017


text:
Desishon di FEFFIK ta keda postponé
pendiente di Diálogo Nashonal
WILLEMSTAD – Despues di un reunion fruktífero ku a tuma lugá riba 1 di yüni, Minister di Enseñansa, Siensia, Kultura i Deporte, konhuntamente ku Minister Presidènt i Minister di Asuntunan Soshal i di Labor suplente ta konfirmá ku a yega na e siguiente konsenso ku representantenan di sindikatonan.
Palabrashonnan:
1. Ku e trayekto pa ku FEFFIK no a kana ku enbolbimentu di tur partido; entre otro no tabatin un Diálogo Nashonal.
2. Ku ta proponé na Konseho di Minister pa suspendé ehekushon di e desishon tumá dia 9 di mei último.
3. Ta bai un Diálogo Nashonal pa yega na palabrashonnan konkreto kon ta sigui ku e trayekto.
4. Den e trayekto di Diálogo Nashonal ta tene kuenta i invitá tur “stakeholders”, esta partnernan ku ta relevante pa e proseso di FEFFIK, entre otro hóbennan, mayornan, direktivanan di skol.
5. Den oranan di atardi di 1 di yüni, despues di un reunion ekstraordinario di Konseho di Minister ta duna e resultado ofisial.


text:
Durante un entrevista cu artista multidisciplinario Jess Wolff, Bon Dia a combersa cu e artista riba e importancia di experimenta tanto den creatividad como den bida y tambe riba tema di raiznan di carnaval.
Artista multidisciplinario Jess Wolff actualmente ta guiando gruponan regular den sesionnan pa traha dibuho titula Doodles n Drawings. Cada diamars na Pop Up Cafe na fin di caya pa 7or di anochi un grupo di persona ta reuni pa asina come pizza y traha dibuho, sin importa nan nivel di tecnica y conocemento den e sesionnan. E sesionnan ta wordo guia di tal manera cu ta duna espacio na cada persona pa desaroya nan propio creatividad y laga esaki bay di manera liber.
Loke dibuho ta representa
Bon Dia a combersa cu e artista, kende ta splica cu traha dibuho ta un di e practicanan cu ta sirbi manera un tipo di lijm cu ta link tur e diferente disciplinanan cu e artista ta uza den su practica hunto. Specificamente den contexto di e sesionnan di Doodles n Drawings, sra. Wolff ta splica cu e idea ta pa no limita ni tin control riba loke e personanan traha. Pues no ta trata di domina tecnica. Esaki mirando cu hopi hende cu no tin experiencia den expresionnan artistico hopi biaha ta worry mucho hopi pa algo ta bunita of perfecto, segun sra. Wolff. Esaki no ta algo cu ta yuda e proceso creativo sra. Wolff ta splica pasobra dibuho ta un practica cu por wordo uza pa ‘haya bo mes y deal cu emocionnan’.
Sinembargo, traha dibuho hopi biaha lo intimida menos cu pintamento y otro medionan, pues ta un bon manera pa drenta den procesonan di creatividad cu pa sra. Wolff tin nan beneficio pa estado mental tambe. “E flow cu bo ta drenta den dje ta un tipo di meditacion. Ami mes ora mi ta keda pega cu otro trabounan ta bin bek na dibuho pa haya mi caminda bek den loke mi tabata haciendo.”
E artista y su trabou interdisciplinario
Cu un portfolio y trayectorio extenso, sra. Wolff no solamente ta envolve su mes den diferente exposicionnan y proyectonan artistico cu meta pa fomenta creatividad bou comunidad, si no cu el a yega di organisa diferente proyectonan y exposicionnan bou nomber di colectivo di arte Much’i Mondi. Entre otro e artista a yega di duna varios Kid’s Camps na centro creativo BEAM hunto cu otro artistanan local manera Beach y Velvet Zoe Ramos, pero tambe el a yega di organisa un serie di evento yama Translucent Moon cu a haya 3 edicion den diferente añanan. E eventonan aki a duna un luz diferente na luganan manera hofinan den Parke Arikok por medio di ilumina esaki cu arte y expresion di tur disciplina y cu colaboracion di tanto artistanan local como internacional.
Pa loke ta trata e artista su trabou creativo, esaki tin un caracter multidisciplinario unda ta haci uzo di diferente medionan manera textiel, dibuho, klei, pintamento y diseño di paña. Den tur esaki e artista ta splica cu e ta sinti su mes como autodidact den henter e rango di trabou of medio cu e ta envolve su mes den dje. “Mi no a siña ningun tecnica specifico na scol, loke mi a siña eynan ta con pa tin mi mesun handschrift, di manera di bisa.”
Sra. Wolff ta haya cu e proceso di acepta cu su manera di siña ta autodidact, tabata uno confuso. “Mi ta mira cu hopi hende sea den expresion of otro cos ta experimenta pa un tempo y despues ta determina kico nan kier sigui bay profundisa nan mes mas den dje. Pero mi ta sinti cu mi no tin limite den mi universo di exploracion. No cu ta malo pa scoge e manera ey, pero personalmente mi no ta sinti cu mi tin cu wanta mi mes mucho duro na un caminda specifico pasobra mundo ta hopi habri y tin libertad pa explora.”
Den mesun rosea e artista multidisciplinario a splica cu despues di a wordo invita pa crea un trabou den Museo Historico su exposicion ofishi cu tema di vlechtmento den historia di Aruba, el a haya sa cu su antepasadonan di Savaneta tabata e personanan cu a cuminsa cu e ofishi riba nos isla. Esaki tabata un momento di claridad pa sra. Wolff, kende pa hopi tempo tabata tin un talento natural pa vlechtmento. Pa sra. Wolff, expresion ta e libertad cu cada persona tin pa por deal cu e retonan cu nan ta carga den nan bida personal.
‘Mi kier mas hende ta habri pa experimenta’
“Mi ta identifica mi mes cu experimenta y mi deseo ta cu mas hende ta habri pa experimenta den cualkier forma pa haya nos propio estilo y nos propio bos.”
Si esaki por wordo aplica fuera di creatividad y tambe den un sentido mas general, e artista ta haya cu specialmente na Aruba unda nos ta wordo afecta hopi por medio di loke ta rond di nos, e ta keda primordial pa experimenta y tin ‘nos propio identidad, opinion y perspectiva’.


text:
Caya Frere Vicentius – Diasabra mainta polis di trafico a bay Caya Frere Vicentius pa tuma un Nissan Sentra den beslag.
E motibo cu esaki a wordo haci ta door cu, un dia anterior e tawata envolvi den un accidente pero no a keda na e sitio.
Ariba dje, e chauffuer a pasa man pa tas di e taxista momento cu esaki tawata den van cu handle cu accidentenan. E mes un dia esta diabierna anochi, polisnan a pasa e adres pero no a haya e auto.
Diasabra mainta si polis a logra haya e auto, pero no e chauffeur. E lo a keda di pasa warda di polis despues.


text:
Preokupashon grandi rondó di un proposishon i un dekreto di Minister Rhuggenaath, usando términonan hurídiko kual ta indiká ku NO TA STOP MONOPOLIO DEN HAF
Willemstad, 1 di yüni 2016
Presidente di Parlamento
Señor M.C. Franco
Wilhelminaplein # 4
Presente
Petishon pa reunion públiko konforme art. 64 ku karakter di URGENSIA,
Tópiko: Preokupashon grandi rondó di un proposishon di Minister Ruggenaath fecha 17 di Mart 2016, huntu ku un dekreto fecha 19 di mei 2016, usando términonan hurídiko kual ta indiká ku NO TA STOP MONOPOLIO DEN HAF, tumando na kuenta e desobediensia aki di parti di e Minister i teniendo na kuenta ku minister a indiká di lo para MONOPOLIO, minister mester bin splika su desishon na nòmber di Gobièrnu.
Señor Presidente,
Frakshon di Movementu Futuro Kòrsou (MFK) a tuma nota di un desishon di 25 di mei último pa loke ta trata futuro konseshonnan den HAF. Mirando ku pa hopi aña ta papiando, ku mester bin mas desaroyo den nos HAFNAN dor di desaroyá mas HAF. Nos a tuma nota ku e minister aktual di partido PAR i Koalishon a krea un struktura hurídiko pa prolongá MONOPOLIO den HAF tòg i esaki ta hasi imposibel pa tin mas desaroyo den nos HAF dor di terseronan. Nos ta eksigí pa di un forma transparente bin duna kuenta i rason i stòp ku bendementu di patrimonionan di nos Kòrsou.
Nos ta bibando den un Kòrsou awe ku 15% di desempleo, mas di 12,000+ siudadano sin trabou, anto Gobièrnu ta frenando desaroyo ku su desishon pa mantené MONOPOLIO den HAF.
Mirando ku Minister no ta respetá diferente moshon pasa den Parlamento ku amplio mayoria i ta prolongando i ta pushando pa e dekreto wòrdu firma ku urgensia, nos ta eksigí pa ku karakter di urgensia e reunion públiko aki tuma lugá lo mas pronto posibel.
Ta di mas bisa ku kualke akshon di parti Gobièrnu pa despues ku nan tuma nota di e petishon aki i tòg pusha e stuk #2016/005360 i e dekreto pa wòrdu firma lo tin konsekuensia grave pa desaroyo di Kòrsou i nos lo tene nan responsabel pa esaki.
Atentamente
Gerrit F. Schotte Sithree van Heydoorn Jacinta Constancia


text:
Dialuna atardi a tuma lugar conhuntamente cu Gobierno di Aruba, AAA N.V. y e lendernan, e “Official Financial Closing” p’e proyecto Gateway 2030. Manera ya ta conoci caba AAA ta bay conoce un reconstruccion y expansion p’asina por maneha e fluho creciente di pasahero y facilita nan experiencia di biahe y na mesun momento opera na un manera mas efectivo y sostenibel. Tambe e proyecto “Gateway 2030” tin como meta pa expande nos Aeropuerto den futuro p’asina por acomoda mas avionnan commercial.
“E ultimo renobacion di Aeropuerto tabata e proyecto “Beatrix 2000” cu a cuminsa den añanan 90. Awor mas cu 20 aña despues nos lo ta formando parti di un di e renobacionnan mas grandi den Historia di Aruba.”
Intencion di e proyecto ta pa transforma nos Aeropuerto actual den e mihor den Caribe. E proyecto aki sigur lo aporta na nos economia local y tambe yuda na engrandece nos turismo cu ta e unico pilar economico di nos pais Aruba cu ta genera casi 90% di nos entrada bruto nacional.
E proyecto Gateway 2030 lo ta un inversion di $275 miyon. E lo bay crea mas cu 400 cupo di trabou pa nos hendenan. E lo stimula nos economia, contribui na nos GDP y contribui na finanza di Gobierno di Aruba. Tempo di construccion lo tin un periodo di 5 aña.
Minister Dangui Oduber ta compromete su mes sigur cu nos turismo pa sigi fortalece esaki den uno solido.
Den nomber di Gobierno di Aruba, Minister Dangui Oduber a felicita Aruba Airport Authority N.V. y Aruba en general cu inicio di e proyecto Gateway 2030.


text:
WILLEMSTAD - Djaluna 12 di mart 2018, alrededor di 20.15, sentral di polis a risibí notifikashon di un kaso di lòsmentu di bala na altura di un mini market na Bou Barber.
Detenshon relashoná ku ladronisia den un mini market na Souax.
WILLEMSTAD - Djamars 13 di mart 2018, alrededor di 11 or di mainta, polis a detené un hòmber sospechoso relashoná ku un kaso di ladronisia ku a tuma lugá dia 28 febrüari 2018, den un mini market na Souax.
Detenshon relashoná ku ladronisia den área di Curasol
WILLEMSTAD - Djárason 21 di febrüari 2018, alrededor di 22.39 or Sentral di Polis a haña notifikashon ku e personal di seguridat di un resort den área di Curasol a kontrolá un pikòp i a haña bintisinku saku di pego aden.
Kontròl general riba Grebbelinieweg i Seri Domi.
WILLEMSTAD - Djárason 28 di febrüari 2018, entre di 02.30 i 04.10 or di mardugá, e personal di “Unit Speciale Taken” (UST) konhuntamente ku Milisia di Kòrsou (Curacaose Militie) i e personal di Duana a tene kontròl (nan) dirigí riba posishon ilegal di arma di kandela i otro delitonan.
‘Backup’ di ‘server’ den Sentral di Polis
WILLEMSTAD - Djarason 7 mart 2018, personal di e kompania ku ta atendé ku e ‘server’ di Sentral di Polis ta bai hasi un ‘backup’ di e ‘server’ nan.
Entrada hudisial ku detenshon den un kas na Sta. Rosa.
WILLEMSTAD - Djárason 28 febrüari 2018, alrededor di 06.00 or di mainta, personal di Divishon di Krímen Organisá den koperashon ku KMAR i Tim di Aresto a tene entrada hudisial den un kas na Sta. Rosa.
Polis a tene kontrol di tráfiko riba Caracasbaaiweg.
WILLEMSTAD - Djaluna 26 febrüari 2018, personal di Tim di Mantenshon di órden Públiko a tene kontròl di tráfiko riba Caracasbaaiweg.


text:
SECAUCUS, Merca- Prijs di gasoline ta subiendo y yegando nivelnan cu no a wak den mas di tres aña. Prijs di gasoline na Merca a subi cu 10 cent siman pasa. Esey ta 20 cent den e ultimo luna.
Chauffeurnan na New Jersey ta pagando bou di 3 dollar pa un gallon di gasoline regular, unleaded.
“E tabata 54.16 dollar pa 18 gallon y awo e ta na 40 dollar pa 13 gasoline. Esaki segun usuarionan.
Na California y Hawaii, prijs di gasoline ta yegando 3.70 dollar pa gallon, casi un dollar mas halto cu e averahe nacional.
Merca tin 10 estado unda cu e prijs di gasoline ta 3 dollar pa gallon of mas. Tin un demanda hopi halto pa gasoline. Economia Mericano ta bayendo bon, cual ta trece mas trabao y cu trabao, ta bin mas transporte.
Pero tambe, segun informenan e aumento den prijs ta debi cu e suministro di crudo ta bahando.
Esaki ta e temporada mas druk den transporte y segun analistanan, Mericanonan lo paga un extra 200 dollar pa gasoline, compara cu aña pasa. Pero prijsnan na e stationnan di gasoline te ainda ta basta abao cu e prijs record di 4.11 dollar pa gallon na 2008.
Fuente: CBS


text:
Largu pa e fecha frontera na lanta e API di Google Translated pa laga ta traha, finalmente nos por kompilá aki nobo version. E sigui un periodo largu di problema ku tabata tresí pa version ariba, prinsipalmente riba e hasi pa Google disidí lanta e limitashon ta uza pa e fecha frontera na causa e version andere di solisitut tin sosten di kresementu di nobo haltu. E kambio di Google e proboká un frontera den e API di produccion di Bon API, desde e usuario tabata kambiando di more, e sobrecargó e Transport modified klave di API di Bon.
Sinembargo, nos a sobrevivi pa e periodo pa nos delaster i mihó version. Esaki version koregí e problema ta proposicion un bias (Proxy di Google i klave temporal pa CN) i tambe a pèrmití utilidat su mes leve korektamente (danki na Rond di sentro di juda spyware pa e suministro di nos su klave pa hasi pruebanan) e para riba e otro metodo. Mientras hasi esaki tin wòrdu por mehora drástikamente na e infrastruktura di login, e kambio den e forma di laman AJAX ta realisa un metodo ku ta narativo di WordPress (a.g. si bo página di mayordomia di obranan, probablemente barí funshoná asina). Tanten ku nan ta traha ku nos a wòrdu por reduci e kódigo javascript nesesario pa e buskeda, mientras bo mag di e funshon di tradusí tur bai traha basta mas rápido (bai e sosten di Parti muchu!).
Bo ta aki punto a tin un version sólido, ta boso tabata un bon pa liber, no, konflikto ku tin algun otro karakterístika na, asina nan por último disidí kuminsá na e pregunta di multiple edits di sosten (i di inskripshon di e coleccion e, ki stond!). Ta masha simpel? no, e proboká un kambio importante di nos edgar di infrastruktura asina. Bo ta aktua, mehora di manera drástiko ku e kambio den e forma di cs ta añadí, i di forma di edits di notifikashon na e sirbidónan di kambio den e idioma (awor evitá un telefon despues inutil pa sirbidó). Mientras nan di skirbi ku tabatin e suerte di mapas ku un PHP5.3 di PHP5.2 problema di incompatibilidad ku un seri di otro problema ku tabatin e landamentu nobo otro siman. Kier gradici na hopi usuario ku a pone e dia ku nos version beta i yuda nos a haña e problema ku tabata erornan bou di capa di kódigo i complejidad.
E probecho e oportunidat pa kambia nos kondishonnan klaramente, si ta mustra anunsio di Google Deze su página traduccion, laga nos a tuma 1/1000 ta ku e espasio pa e funshon ku nos mes kódigo di deze, t'asina ku si Transport ta yuda den general tin un unico di $10K ku ta te pa kumpra un cafe! Asina nan danki! Na klaridat un poko e kosnan, no por krea mas espasio pa publica su página, i no laga nos bai ensera di anuncia òf kambia di diseño, si bo no tin anuncia, nos no hasi nada. Si bo ta kere ku e ta pidi muchu, bo por implementa bira nos login, silver un melodia dushi, i su biahe. Si bo ta deseá un permiso komersial, nos no ta di bendí ma, ma probablemente costa mas.
Otro cambio di esaki version include:
- El a bisa di catalán i e sosten di Find na Bon – papia pa su mes.
- Deseabel edgar di mehora di cs – bo ta aktua ta bai muchu mas mihó awor.
- Aporte na Memcached – si APK i otro scots kódigo di tarea tabata muchu pa bo, awor bo por utilidat memcached i tin un monton di dibertishon.
- Mihó 404 página di mango (no ta kere nobo nace na página no ta extende) – nifikashon di rastreo di google ta e lugá menos problema.
- Definí e almasenamentu den cache di rackspace cloudsites – a x en kachu instala na apod kachu, ma ku no konmemorashon di salario, ta e proboká un kresementu den e archivonan di registro – awor fiji.
- Hopi coleccion di mas chikitu interes – Rograma bisa ku nan, no tin sufisiente dedenan.
- E Traduci na tico na Time Yeşilyurt.
Ta spera ku bo ta disfrutá di e version, i, manera semper, e ta spera di nan contrario, dos, sugerensia i e kandela.
P. S – Prueba di WordPress 3.3 ta, union ta bon.


text:
Como cu a haya basta bala cayente…
ORANJESTAD(AAN): E accident fatal cu a socede Diahuebs madruga riba caminda di Tanki Flip pa Shaba, a haya un rumbo diferente.
DIARIO a haya confirmacion, cu Cuerpo Policial, y tambe Autoridad Hudicial a cuminza cu un investigacion, ora cu a bin sali na cla cu tabatin varios bala di pistol 9mm cu a spat riba caminda.
Polis mes a haya basta bala cayente. Ora cu a haya e balanan cayente a avisa mesora Recherche, pasobra esaki ta bira nan investigacion.
Polis di Trafico ta investigando e accident, y autoridad hudicial di Recherche ta dirigi riba e nuebe balanan cayente cu a ser haya.
A haya tambe dos pieza di un arma benta abao, y tur cos ta mustra cu esaki ta pieza di un Glock, e.o. un spring y e pida mas abao di e peña.
Kende tabatin e arma den su poder? Y unda e arma a bay?
Hecho ta cu e balanan a worde haya cerca di e victima pasahero di e auto Nissan Sentra. Pero tog no por bisa cu exactitud di kende e balanan tabata.
Tres persona ta envolvi den e accidente aki, di cual dos a fayece. Pa e motibo ey, awor autoridad ta buscando pa haya mas Security Video cu por ta existi di e accident.
Aunke nan tin un idea con e accidente a sosode, tog nan kier haya algun video di cualkier camara di seguridad cu por confirma 100% nan investigacion, y check kendenan por a recoge e arma y/of mas bala y bay cune.
Polis kier check cu e videonan, si acaso prome cu Polis a yega, ya caba otro hendenan lo a pasa man pa e arma y otro bala, y sconde nan.
Tur esaki ta tarea cu Recherche tin pa asina saca afo exactamente kico a sosode. Concluyendo por bisa cu aki tin investigacion di trafico andando y tambe investigacion penal pa cosnan contra ley presente na e lugar di e desgracia.
Si acaso abo a bay cu un arma of mas bala di e lugar di accident, mihor bo acudi na Warda di Polis y entrega esaki.


text:
RAPPORT MUNDIAL DI ALZHEIMER 2011 TA MUSTRA CU DIAGNOSIS TEMPRAN DI MALESA DI ALZHEIMER TIN BENEFICIO DI SALUD, FINANCIERO Y SOCIAL
Yamada na tur Nacion pa Sostene Diagnosis y Intervencion Tempran
EMBARGA TE DIA 13 DI SEPTEMBER 2011 12:01 am ET (MERCA), 05:01 BST (INGLATERA)
New York y Londen, 13 di september 2011 – Rapport Mundial di Alzheimer 2011, publica awe pa Alzheimer’s Disease International (ADI), ta mustra cu tin
intervencion cu ta efectivo den e etapanan tempran di Malesa di Alzheimer -di cual algun por ta mas efectivo ora cuminsa mas tempran cu nan- y cu tin
un argumento economico fuerte na fabor di diagnosis mas tempran y intervencion na tempo.
Pa prepara e rapport, titula “Beneficio di Diagnosis y Intervencion Tempran”, ADI a encarga un comision investigado, bou di liderasgo di Prof. Martin
Prince na Instituto di Sikiatria di King’s College na Londen, pa redacta e prome rapport detaya y sistematico den historia, cu ta contene tur evidencia
cu por tin tocante diagnosis tempran y intervencion tempran di demencia.
Actualmente e gran mayoria di hende cu demencia ta haya un diagnosis laat den curso di nan malesa -si nan hay’e mes- cu e resultado cu tin un “bashi
den tratamento” substancial. Esaki ta limita grandemente nan acceso na informacion valioso, tratamento, cuido y sosten, y ta forma problema pa tur
esnan envolvi -pashent, famia, cuidador, comunidad y sistema di salud.
“No tin un solo manera pa yena e bashi den tratamento na nivel mundial”, Prof. Prince, e autor principal di e rapport, ta bisa. “Loke si ta cla ta cu
cada pais mester tin un strategia nacional pa demencia, cu ta promove diagnosis tempran y continuidad den e cuido posterior. Servicio di cuido
primario, centro diagnostico y di tratamento specialisa y servicio comunitario, tur ta hunga nan rol, pero na diferente nivel, dependiendo di e
recursonan.”
“Fayo pa diagnostica Alzheimer oportunamente ta representa un oportunidad tragicamente perdi pa mehora calidad di bida di miyones di persona”, Dr.
Daisy Acosta, Presidente di ADI, a laga sa. “Mas cu tur cos e ta haci e reto di salud, social y financiero, cu ya ta masivo globalmente, mas grandi
ainda. Nos ta spera di mira e reto aki den foco di interes den e Cumbre di Nacionnan Uni tocante Malesanan No Comunicabel cu ta tuma luga otro siman.”
E rapport nobo di ADI ta revela lo siguiente:
Tres cuarto parti di e 36 miyon di hende calcula cu ta biba cu demencia mundialmente no a haya
un diagnosis y, consecuentemente, no por beneficia di tratamento, informacion y cuido. Den e paisnan cu entrada halto solamente 20-50% di e casonan di
demencia ta reconoci y documenta den cuido primario. Den e paisnan cu entrada abou y medio e proporcion aki ta apenas 10%.
Fayo pa diagnostica frecuentemente ta resultado di e pensamento eroneo cu demencia ta un parti
normal di biehes y cu no por haci nada pa remedi’e. Net contrario, den e rapport nobo ta sali na cla cu intervencion por haci un diferencia, te hasta
den e etapanan tempran di e malesa.
Intervencion cu remedi y testnan sicologico pa hende cu tin demencia den un etapa tempran por
mehora conocemento, independencia y calidad di bida. Sosten y conseho na e dunadonan di cuido por mehora estado di animo, reduci tension y retrasa
institucionalisacion di hende cu demencia.
E gobiernonan, preocupa pa e gastonan creciente di cuido na termino largo relaciona cu demencia,
mester “inverti awor pa spaar despues”. Basa riba un estudio di analisis economico e rapport ta calcula cu diagnosis mas tempran por genera un
spaarmento di te US$ 10,000 neto pa pashent den e paisnan cu entrada halto.
“Durante e aña cu a pasa e team investigado a analisa miles di estudio cientifico cu ta
elabora riba impacto di diagnosis y tratamento tempran y nos a haya evidencia pa por sugeri beneficionan real pa pashent y dunado di cuido”, Marc
Wortmann, Director Ehecutivo di ADI, a trece padilanti. “Diagnosis mas tempran tambe por transforma diseño y ehecucion di e pruebanan clinico pa
test tratamento nobo. Pero prome cu esey nos mester ta sigur cu hende tin acceso na e intervencionnan efectivo cu ya ta proba y disponibel, loke ta
nifica cu e sistemanan di salud mester ta prepara, getrain y capacita pa suministra diagnosis oportuno y preciso, comunica cu sensibilidad y cu e
sosten apropia.”
Pa tal fin ADI ta recomenda pa cada pais tin un strategia nacional pa Alzheimer/demencia cu ta promove diagnosis y intervencion tempran. Mas
specificamente, e gobiernonan mester:
Promove competencia basico cerca e mediconan y otro profesionalnan di cuido di salud den
deteccion tempran di demencia den e servicionan di cuido primario.
Crea, caminda ta factibel, redanan di centro diagnostico specialisa pa confirma diagnosis di
demencia den un etapa tempran y formula plannan di maneho di cuido.
Aplica, den situacionnan cu poco recurso, e normanan desaroya recientemente pa Organisacion
Mundial di Salud (WHO) pa diagnosis y tratamento inicial door di trahadonan den cuido di salud cu no ta specialisa.
Notifica e disponibilidad di intervencionnan basa riba hecho, cu ta efectivo pa mehora funcion
cognitivo, trata depresion, drecha estado di animo di e cuidador y pospone institucionalisacion mas tanto posibel.
Aumenta inversion den investigacion, specialmente pruebanan di control arbitrario pa test remedi
mas prome y durante periodonan mas largo; tambe pa test eficacia di e intervencionnan cu relevancia particular pa demencia den un etapa tempran.
Tocante demencia y malesa di Alzheimer
Demencia ta un sindrome cu por wordo causa pa varios trastorno progresivo cu ta afecta memoria, pensamento, comportacion y e habilidad pa efectua
actividadnan di tur dia. Malesa di Alzheimer ta e causa mas comun di demencia. www.alz.co.uk/about-dementia Di acuerdo cu Rapport Mundial di Alzheimer 2009 ta pronostica cu e
cantidad di hende cu demencia casi lo redobla cada 20 aña -di 36 miyon na 2010 pa 115 miyon na 2050. Di acuerdo cu Rapport Mundial di Alzheimer
2010 e gastonan relaciona cu demencia a totalisa US$ 604 mil miyon, mas o menos 1% di e Producto Nacional Bruto (PNB) Mundial.
September 2011 ta e prome Luna Mundial di Alzheimer den historia. www.alz.org/wam/wam.asp.
Tocante Rapport Mundial di Alzheimer 2011
Rapport Mundial di Alzheimer 2011 ta disponibel na www.alz.co.uk/worldreport2011 , hunto cu e rapportnan publica den e añanan anterior.
Alzheimer’s Disease International (ADI) ta e federacion internacional cu ta agrupa 76 asociacion/ organisacion di Alzheimer (incluso F.A.A.), cu
ta sostene hende cu demencia y nan famianan den nan respectivo paisnan. Funda na 1984, ADI ta opera como un reda di asociacionnan di Alzheimer rond
mundo pa comparti y intercambia informacion, recurso y experticio. Su vision ta “un miho calidad di bida pa hende cu demencia y nan famianan”. ADI tin
su base na Londen y ta registra como un organisacion sin fin lucrativo den estado di Illinois. Pa mas informacion, bishita www.alz.co.uk.
Fundacion Alzheimer Aruba ( F.A.A.):
E meta di e Fundacion ta: Halsa consenshi publico tocante e malesanan neuro-cognitivo di e tipo Alzheimer y sostene e personanan cu ta sufri e malesa
aki y nan dunadonan di cuido.
RECURSO
Colabora cu agencia-, institucion- y/of organisacionnan na Aruba of otro caminda, cu tin un meta similar of relaciona cu:
Presta servicio di sosten practico y emocional;
Suministra informacion y duna conseho;
Sali na defensa di Alzheimer y conseha Gobierno;
Duna training tanto na cuidador como na profesional;
Encurasha y sostene diagnosis y tratamento tempran;
Desaroya modelo pa cuido progresivo;
Representa e interesnan colectivo di e pashent (nan) y su/nan cuidador(nan);
Haci uzo di tur otro medio legal cu por yuda of promove realisacion di e meta(nan) fiha.


text:
MOSCU, Rusia- Un homber cu a acosa y abusa sexualmente di su yiu muhenan menor di edad, adopta a wordo condena na 22 aña y seis luna di prizon pa un tribunal na Rusia. E homber di 38 aña, lo a abusa di nan na mas di 700 ocasion entre 2012 y 2017, segun e corant Komsomólskaya Pravda.
E caso a ki a tuma luga den e ciudad di Komsomolsk del Amur, un provincia Ruso na Jabarovsk. E famia cu a adopta e muchanan tabata gosa di bon reputacion cerca bisiña y autoridadnan, nan tabata ricibi yudansa economico cuantioso for di gobierno. En total nan tabata tin 8 mucha adopta, cinco mucha muhe y tres mucha homber, como tambe tres yiu legitimo.
Sin embargo, tras di e fachada aki, e padrastro tabata viola, abusa y menasa e menornan, cu na nan turno tabata tin miedo di perde e unico famia cu nan tabata tin, si nan mester conta loke tabata pasando, e fiscal a declara na medionan.
E madrastra, supuestamente no tabata tin idea di e crimennan, te ora cu un di e muchanan a dicidi di papia. E muhe a acerca polis di biaha cu despues a expone e mas di shen crimennan di e tata. Un pagina di noticia ariba rednan social a filtra un presunto lista cu e cargonan cu e homber tin den su contra: 248 pa violacion y 358 pa actonan sexual violento, entre otro.
Tata condena na 22 aña di prizon pa abuso di yiunan di criansa
MOSCU, Rusia- Un homber cu a acosa y abusa sexualmente di su yiu muhenan menor di edad, adopta a wordo condena na 22 aña y seis luna di prizon pa un tribunal na Rusia. E homber di 38 aña, lo a abusa di nan na mas di 700 ocasion entre 2012 y 2017, segun e corant Komsomólskaya Pravda.


text:
Cuido ofresi:
Control, informashon, conseho/ tips, instruccion y guia.
Cuido di parto
Tur hende por bin na remarke pa haña cuido di parto. E persona na encargo di e cuido ta responsabel pa atende e señora cu a haña yiu y e recien naci. E lo guiabo suficiente despues di e periodo di parto, bo lo sigui cu e cuido ariba un manera responsabel.
Asesorio pa cuido di parto:
Baki pa baña baby, habon pa baby, washandje, bruki pa seka curpa, serbete, palito cu catuna (Q-tips), alcohol 70% ketonatus, catuna, azeta pa baby, paña pa baby, skeiro pa peña cabei.
Control di oido neonatal:
Pa desaroyo di un mucha un bon oido ta importante.Ta p'esey ta necesario pa sa si e mucha ta tende bon. Un enfermera lo pasa na cas entre e di 4 pa 7 dia despues di parto cu un aparato cu ta midi sonidonan produci door di e oreanan. Despues di hasi algun pregunta na e mayornan e enfermera lo pone un doppie den e orea di e baby y asina e aparato ta midi Otto Akoestische Emissies.


text:
Bo ta sufriendo di perdida di cabey, y bo no sa con pa caba cu e proceso aki? Nos ta dunabo 10 rasonnan mas comun pa cual e cabey ta cay, y nos ta contabo con pa deten’e esaki. Si bo sigui e pasonan aki, tur cos lo bay mucho mas facil.
1. Problema di schildklier
Un di e motibonan pa caul bo cabey ta cay, ta pa problemanan cu schildklier. Ora esaki pasa, ta pasobra cu nos curpa ta experimenta un desekilibrio hormonal, cu por bin door di menopausa, pa problemanan den e sistema hormonal of door di diabetes.
Con pa soluciona esaki?
Si bo ta sospecha cu e perdida di cabey ta debi na un problema di e caracteristicanan, e lo tin cu bay un dokter pa e haci bo e estudionan necesario y pa e dunabo e tratamento adecua.
2. Door di sigui un dieet demasiado duro
Tin biaha nos ta tene dieetnan asina duro cu solamente ta perhudica nos salud. Mester tene na cuenta, cu si nos perde hopi peso den plaso cortico di tempo, esaki lo no ta nada bon pa nos organismo y lo haci cu nos sistema inmunologico ta debilita.
Tur esaki lo resulta den un caida di cabey. Den caso di, cu, ademas bo tin malesanan respiratorio of infeccionnan, e organisamo lo tarda pa recupera.
Con pa soluciona esaki?
Na luga di haci dieet, haci ehercicio regularmente.
3. Stress cronico
Stress cronico por provoca tambe e perdida di cabey, ya cu e ta afecta e fluho di sanger cu ta yega na e cuero di cabes. E bon noticia ta, cu si e cabey ta cay door di stres, e perdida aki ta recupera rapidamente.
Con pa soluciona esaki?
Sigura pa bo descansa cierto oranan di dia y nan sa con pa haya e modo di relaha. Den caso di cu bo tin problemanan emocional y bo no sa con pa resolve esakinan, bo mester bay un psicologo.
4. Un tratamento incorecto di e reis di cabey
Realisa un tratamento incorecto den e reis di cabey tambe ta bin cu consecuencia. Y esaki ta cu tin un serie di productonan cu bo mester uza leu a leu y no haci uzo di nan frecuentemente. Esakinan ta aparatonan manera : blower, curler of un plancha.
Con pa soluciona esaki?
Zorg pa limita e uzo di blower, plancha y productonan kimico, y tambe, consulta cu un profesional pa e recomenda e tratamento y e productonan cu mester uza pa nan tin bon resultado.
5. Pa cierto remedinan
E hecho di consumi determina di medicamento, tambe e por provoca e perdida di cabey. Entre e remedinan, nos ta haya algun destina pa e personanan cu tin presion halto.
Akinan tambe, tin e anti- depresivonan cu por provoca un efecto secundario, cual ta precisamente e perdida di cabey.
Con pa soluciona esaki?
Si bo stop di bebe esakinan bo lo wak con bo cuero di cabes ta reestablece. Sin embargo, den ningun caso, bo mester stop di bebe remedi sin consulta cu bo dokter.
6. Anemia
Anemia ta provoca perdida di cabey. Esaki ta bin door cu e fluho sanguineo den e reis di cabey, ta wordo afecta pa e falta di hero.
Pa haya sa, si bo ta sufri di anemia, lo bo mester wak si bo ta experimenta un serie di sintomanan manera, insomnio, debilidad general of pereza. Si bo ta wak cu bo tin e seƱalnan aki, bo mester sa si ta momento pa revisa e nivel di hemoglobina cu bo tin den bo sanger.
Con pa soluciona esaki?
Si despues di un analisis ta confirma cu bo tin anemia, bo mester agrega mas alimento cu tin hero den dje, na bo dieta. Entre e alimentoann aki tin, carni cora, y granatappel.
Den caso cu bo no mehora, lo bo mester tuma algun tipo di suplemento di hero cu bo dokter mandabo.
7. Avitaminosis.
Bo mester tene na cuenta tambe, cu kisas bo cabey ta cay, pasobra cu bo tin deficit di microelementonan y di vitamina.
Ta fundamental pa bo wak si bo tin deficiencia den vitamina C, ya cu esaki ta fundamental den absorbcion di hero y ta stimula e produccion di colageno cu ta fortalece e reis di cabey. Bo cabey lo bira mas swak tambe si bo tin deficit di vitamina B.
Con pa soluciona esaki?
Inclui den bo dieet alimentonan cu ta rico na vitaminanan C, B y otro microelementonan saludabel.


text:
Alcolado Glacial di Kòrsou pa mundu!
Curaçao Laboratories a selebrá su di 70 aniversario
WILLEMSTAD, SEPT 2018 – Curaçao Laboratories, e produktor di Alcolado Glacial a selebrá su di 70 aniversario huntu ku su empleadonan i demas bishitantenan na Landhuis Chobolobo. Entre nan, tin empleado ku ta trahando 45 aña na e empresa!
Curaçao Laboratories a habri su portanan na aña 1948 i a desaroyá i bira un empresa internashonal ku ta eksportá pa 25 merkado. Alcolado Glacial t’un produkto netamente di Kòrsou i asina nos a bin ta stim’é tambe. Tur hende mester por kòrda kon ántes tabata por a pasa ‘refill’ e bòter di Glacial grátis. Entretantu, Glacial tin un portofolio konsistiendo di e.o ‘rub’ i ‘hand sanitizer’. A selebrá e 70 añanan di Curaçao Laboratories ku un toke kultural mirando ku e fecha a kai nèt den siman di kultura. Gerensia ta gradisí pueblo di Kòrsou pa e sosten di semper. Glacial ta di Kòrsou!


text:
Creativo, amabel y afectuoso cu un beyesa natural y a pesar cu ta 21 aña pasa, desde cu e tabata riba e portada di FOCUS, Edwirah, ta luci mesun fabuloso. Edwirah ta sinti cu awendia a pesar di tur locual el a pasa aden, el a sa di surpasa hopi obstaculo, cu awe cu su 37 aña, e por ta un entrepreneur exitoso, banda di ta un mama soltera.
Edwirah Zayda Zayenne Brete a naci na Aruba dia 30 januari 1981. Si e mester haci un recompilacion di su añanan den modelahe, e lo describi e epoca ey di su bida como e temporada mas dushi di su hubentud. E tabata constantemente ocupa y el a cera conoci cu hopi hende. Despues di a gana su prome competencia di Youth Model, el a haya e oportunidad di traha varios comercial, haci diferente photoshooting y desfila pa varios show di moda grandi, manera Star Model. Un momento inolvidabel pa Edwirah como mama tabata cu despues di hopi aña, el a subi pasarela atrobe y e por a comparti e dia aki cu su 2 yiu muhenan pa e Summer Breeze Collection by Gigliola. Edwirah ta mama di tres yiu: Kelly-Ann Odor (20), Karen-Ann Odor (17) y Carlson Odor (12). Den edicion di FOCUS pa e luna aki por lesa un entrevista amplio cu Edwirah con e tabata, pa ta un mucha muher liber sin preocupacion, pa enfrenta maternidad cu 17 aña di edad.


text:
ORANJESTAD, Aruba – 18 di Juli 2018: Aruba Hotel and Tourism Association (AHATA) a organisa un curso di “Guest Service Gold”, den cual diferente miembro di AHATA a participa. E curso a contene hopi informacion y guia den con por brinda un servicio excepcional na clientenan. Despues di dos dia di curso, participantenan a pasa un examen pa por ricibi un certificado y bira embahadornan di “Guest Service Gold”. AHATA ta orguyoso cu 99% di participante a slaag y a ricibi nan certificado di “Guest Service Gold”.
Rishi Ramsoondar, kende ta un “Certified Hospitality trainee”, a facilita e curso y a comparti su experencia, cu ta yuda agrega sabor adicional na e industria di turismo. Den ultimo lunanan a facilita diferente curso pa promove un nivel superior di servicio den companianan, mara na un certificacion di e “American Hotel & Lodging Association”, un instituto educacional cu diferente programa di e industria. E ultimo curso tabata e oportunidad di oro di e segmento di e “certified guest services proffesional program”.
Desde aña 2006, Colegio EPI Unidad Hospitalidad y Turismo ta partner di Global Academic y nan ta e ‘licence holder’ cu ta duna e scol e opcion pa ofrece productonan na e sector di turismo, y no solamente pa hotel. E curso aki ta un di e tantonan cu nan ta ofrece, asina Ryan Maduro, “Opleidingsmanager” di EPI Hospitalidad y Turismo, a bisa. E certificacion ta pa bida, asina el a expresa.
E programa Guest Service Gold ta yuda empleadonan prepara nan mes pa por brinda un miho servicio. Esaki ta un iniciativa di EPI pa traha riba eleva calidad di servicio na Aruba y standarisa esaki. E idea di e programa ta pa trece un sistema di standarisacion, tur hende riba mesun nivel. Si ta desea di sigui mehora e producto di Aruba, Ryan Maduro ta kere cu esey ta e caminda cu mester bay unda ta keda educa empleadonan.
AHATA tin como meta pa sigura e calidad di nos industria a plazo largo pa asina Aruba por tin turismo sostenibel. Organizando programanan di educacion manera Guest Service Gold ta yuda logra e meta aki.
A funda Aruba Hotel Association na september 1965 y na aña 1987 a bira Aruba Hotel and Tourism Association (AHATA), representando mas compania cu ta sostene turismo y no hotel solamente. Siendo e organisacion cu ta representa e sector di turismo di Aruba, AHATA ta representa 90 miembro cu ta emplea un gran parti di empleadonan riba nos isla. Su miembresia ta varia for di hotelnan grandi, timeshare, operadornan di tours, aseguro, pacusnan y mas compania grandi y chikito den e sector. E rol primordial di AHATA ta pa proteha bienestar di e sector. AHATA ta duna pabien na e representantenan cu a pasa e curso exitosamente.


text:
Wilhelminastraat – Diasabra mainta polisnan atento ta para un auto Kia color blanco, altura di e bus halte chikito.
E auto lo a wordo para, segun nos a compronde pa motibo e lo a haci algun maniobra straño.
Den e auto tawata tin 5 persona di nacionalidad Venezolano, nan no por a mustra autoridad nan papelnan di estadia.
Pues e momento eynan nan no tawata tin nan documentonan.
Guarda Nos Costa a word pidi, pa asina nan bay cunan y na oficina controla si nan tin papelnan si of no.
Loke a hala nos atencion tawata, e manera cu nan ta bisti ta mustra cu nan lo ta trahando den construccion un caminda.
Por a mira den e auto saco di cuminda, pa come merdia nos ta calcula.
Pa loke ta e chauffeur, e tin algun dia so na Aruba como turista, y ya ta fungi como chauffeur hibando hende rond.
E auto a wordo poni na warda di polis, pa e doño por pasa buske.


text:
VIP Talk
VIP Talk
1970
Sushi sushi y mas sushi. E continente Europa ta esun cu ta produci mas sushi na mundo y ta manda mayoria di e desperdicio aki pa China recicla. Na China, e sushi ta pasa door di e proceso pa traha productonan nobo. Pa anjanan largo China tawata ta paga pa e sushi aki pa motibo cu e pais tin cu cumpli cu e demanda grandi pa provee productonan na otro paisnan. Pero awor, esaki a pasa pa pasado. Desde 1 di Januari, China a tuma un decision cu lo acepta un cantidad limita di sushi for di Europa pa motibo cu e sushi cu ta yega ta tur mal sortia y ta contene kimiconan peligroso cu por causa danjo na e medio ambiente y na salubridad en general. E decision aki por trece consecuencianan grave pa Europa door cu niun otro pais ta acepta e sushi aki na gran cantidad. Paisnan den Europa ta considerando pa cuminsa kima sushi un biaha mas pero e danjo na e medio ambiente di e paisnan aki lo ta na peliger.


text:
ORANJESTAD (AAN): Riba 4 di december 2017 huez comisario encarga cu casonan penal, a duna ordo pa prolonga detencion (bewaring y verlenging di bewaring) di e sospechoso G.A.C.M.
Esaki riba peticion di Ministerio Publico.
Tin sospecho fuerte cu M. a haci su mes culpable di complicidad di homicidio di Rishandroh di 5 aña di edad y tambe di complicidad di maltrato severo di Rishandroh, cu morto como consecuencia.
Alavez e ta wordo sospecha di complicidad di maltrato di Rishandro severamente varios biaha y durante un periodo largo di tempo.
Ademas e ta wordo sospecha di a haci su mes culpable di complicidad di homicidio di Eugene di 3 aña di edad, como tambe di complicidad di maltrato severo di Eugene, cu morto como consecuencia.
Den caso di Eugene mescos cu di su ruman Rishandroh, M. ta wordo sospecha di complicidad di maltrato severo varios biaha y durante un periodo largo di tempo.
Como e di cinco hecho M. ta wordo acusa pa awor cu el a maltrata su pareha pa tempo largo varios biaha.
- ta wordo alavez sospecha di a dera e curpa di Eugene cu e intencion pa evita cu su morto lo bira conoci.
Sinembargo, legalmente no ta posible pa detene un persona riba sospecho cu el a comete e hecho aki. Pa e motibo ey, e hecho aki no ta para den e acusacion.
E investigacion, cu a haya e nomber di ‘Speeltuin’, ta keto bay andando. Ta posible cu den e citacion final e sospechonan lo cambia.
Detencion di mama prolonga
Den oranan di atardi, DIARIO a haya un otro comunicado di prensa di OM indicando cu riba peticion di ministerio publico, huez comisario encarga cu casonan penal, a duna ordo tambe ayera 4 di December 2017 pa prolonga detencion (bewaring y verlenging di bewaring) di e sospechoso R.C.F., mama di Rishandroh y Eugene.
E sospechoso F. ta wordo sospecha di complicidad di homicidio di Rishandroh y Eugene, o sea maltrato severo di e dos muchanan, cu morto como consecuencia.
Tambe e ta wordo sospecha di complicidad di maltrato severo di e muchanan varios biaha pa un periodo largo di tempo.
Riba e acusacion contra dje ta para como ultimo hecho cu el a intencionalmente hiba of laga Rishandroh y Eugene den un estado desampara, cu morto como consecuencia.
E investigacion, cu a haya e nomber di ‘speeltuin’, ta den full swing. Ta posible cu den e citacion final e sospechonan lo wordo cambia y adapta.


text:
ORANJESTAD (AAN) –Parlamento di Aruba a aproba e ley di cooperacion y asistencia internacional den asuntonan di impuesto, unanimamente. “Di e manera aki Aruba ta cumpli un biaha mas cu su obligacionan internacional di cooperacion y asistencia mutuo,” miembro di fraccion di AVP den Parlamento Richard Arends a informa.
E ley aki a wordo presenta na Parlamento di Aruba pa tratamento door di Gabinete Mike Eman II prome cu esaki a finalisa su mandato. E ley aki lo drenta na vigor dia prome di januari 2018.
“E ley aki ta resultado di globalisacion y nos economia habri,” sr. Arends a splica. “Tin biaha como gobierno di un pais – ni maske con chikito e ta – bo mester premira riba e desaroyonan aki y fiha e marconan legal pa cumpli cu acuerdonan internacional.”
Den e caso specifico aki ta trata di e Acuerdo Multilateral entre Autoridadnan Competente (MCAA), como tambe e Standard Comun di Informenan (CRS) stipula pa OECD, e Organisacion pa Cooperacion y Desaroyo Economico, cual Aruba ta parti di dj’e como miembro di Reino Hulandes.
Den su declaracion sr. Richard Arends, alaves vice-presidente di Comision Fiho di Parlamento pa Finansa Publico y Asuntonan Economico, ta haci comparacion cu e leynan di FATF cu a wordo introduci pa Gabinete Mike Eman I. Ta trata aki di regulacionan riguroso bou supervision di Banco Central cu hopi biaha ta causa molester den mundo financiero.
“Tin biaha e regulacionnan asina por wordo considera desproporcional den capital humano, tecnnico y administrativo pa un pais di e tamaño di Aruba cu un sector financiero relativamente chikito,” sr. Arends a ilustra.“Pero e ausencia di esakinan lo por a hiba Aruba den un isolacion bancario indesea,” e parlamentario ta sigui splica.
“Paisnan den Centro-America como tambe den Caribe cu no a implementa e direccionan di FATF algun aña atras, tin problemanan serio awor den nan sector bancario unda banconan local lo por perde e aliansa cu nan banconan coresponsal Mericano of Canades haciendo cualkier transaccion financiero internacional imposibel.”
E ley aki ta resultado concreto di e trabou diligente cu a wordo desplega door di su ex-colega di Finansa, Sr. Angel Bermudez y su departamentonan. E parlamentario a sigui splica di ta contento cu e gobierno nobo a opta pa sigui cu tratamento di e ley.
“Si bo kier hunga den liganan mayor, bo mester hunga manera un big-leaguer,” e parlamentario a bisa durante tratamento di e ley den Parlamento. “Regulacion di asistencia internacional siguramente ta haci Aruba un biaha mas OECD-compliant, mehorando asina e competititvidad di nos isla pa inversionistanan di afo.”


text:
Comandante na warda ta dirigi patrulla di San Nicolas pa Colegio San Nicolas caminda cu lo tabata tin dos persona ariba tereno di scol.
Na nan yegada e personal di siguridad ta cu durante un control di rutina, el a wak dos hoben color skur, cu cabey rasta. Un di nan tabata basta basta yen. E otro hoben tabata lusa pa nan por a drenta den e trailer. Pero nan a core bay ora cu nan a wordo gara. E security a declara cu den e tráiler tabata tin unicamente un airco Split unit. Probablemente e dos hobennan a core bay den dirección di Van Lennepstraat of Dr. Scheapmanstraat.
Intento di ladronicia na Colegio San Nicolas
Comandante na warda ta dirigi patrulla di San Nicolas pa Colegio San Nicolas caminda cu lo tabata tin dos persona ariba tereno di scol.


text:
Riba 16 di juni, ta celebra dia mundial di Turtuga di lama. Directie Natuur en Milieu ta tuma un rato awe pa dirigi nan atencion riba e bestia di lama aki y trece dilanti e retonan cu nan ta enfrenta pa sobrevivi. Ta trata di e problematica di plastic. E ta un topico di sumo importancia considerando cu e ta e motibo principal di morto di e turtuga di lama. Plastic ta e causante di hopi problema den e bida marino en general.
Ta calcula cu si mundo continua cu e consumo excesivo di plastic, aki 30 aña lo tin mas plastic den lama cu pisca. Cu esey tambe e bunita turtuganan di lama lo disparce na gran cantidad. Nos tur a yega di wak videonan riba medianan social cu a haci un impacto grandi riba nos sentimentonan. Ainda nos ta corda con a haya un turtuga cu un pijp (straw) pega den su nanishi. Esaki no solamente mester a impacta nos sentimento, pero tambe mester a pone nos tuma pasonan pa trece e cambionan necesario pa stop cu uzo di productonan di plastic; productonan desechabel.
Den cuadro di e Dia di Turtuga, DNM kier pone un luz special riba e 6 especie di turtuga di lama cu ta bishita nos lama den Caribe y cu algun di nan ta bin pone webo riba nos beachnan. Ta trata di e especienan protegi pa leynan local. Nan ta: caret (Eretmochelys imbricata), cawama (Caretta caretta), tortuga blanco (Chelonian mydas), driekiel (Dermochelys coriacea), Kemp’s Ridley (Lepidochelys kempii) y e Olive Green turtle (Lepidochelys olivacea).
Tur e 6 sortonan aki ta aparece riba e lista di ley di protecion inheemse flora en fauna.
Nos ta presenta algun caracteristico di nos turtuganan:
- Turtuga NO tin djente y nan kaak ta traha di e mesun componente cu huña (keratin. Esaki ta fit riba e schedul mescos cu djente falso.
- Ta calcula cu no mas cu 1 den 1000 webo di Turtuga di lama lo sobrevivi y yega na bira un adulto.
- Turtuganan tin un afinacion pa cuminda cu e color cora, oranje y geel. Esaki ta haci cu nan ta bira curioso y ta cuminsa investiga cuminda di e colornan ey. P’e motibo ey, nan ta core peliger ora di bay explora y topa cu plastic en bes di cuminda.
- Turtuganan femenino ta bolbe bek na e mesun beach na unda nan a nace. Nan ta masha sensitivo y tin un abilidad increibel di nabega distancianan masha largo. E distancia mas grandi cu a yega di registra di un driekiel femenino ta 13,000 miya pa 647 dia. El a landa for di Indonesia pa West Coast di Merca.
Awe riba nan dia, ban nos tur contribui y haci un pida beach limpi. Haci’e liber di plastic. E organisacion TurtugAruba ta haci un trabou magnifico. No solamente e conscientisacion di e especienan aki sino tambe accionnan di limpiesa di beachnan prome cu e temporada cu nan ta bin pone webo. DNM ta invita cada un di nos pa bira mas activo den nos comunidad. Bira un boluntario tambe di e organisacion aki p’asina bo tambe yuda conserva y proteha e turtuganan cu ta bini Aruba. Felis Dia Mundial di Tortuganan di lama.


text:
Like https://www.facebook.com/Shari%C3%ABnne-Winterdaal-Miss-Youth-Dakota-by-The-Salon-2018-10-2041724939404200/?ref=br_rs Hi Aruba! Ami ta Shariënne Winterdaal, cariñosamente yama Shari. 19 aña ta mi edad y Dakota ta e bario cu mi ta representando by The Salon. Mi ta tuma e oportunidad aki pa boso sera conoci cumi.
Actualmente mi ta bishitando Colegio EPI, sector di Salubridad y Servicio, haciendo mi di dos aña (bayendo pa di tres hoeraaay!) den e opleiding Verpleegkunde.
Mi a kies pa e opleiding aki pa motibo cu mi gusta yuda hende, den tur forma cu mi por, naturalmente si ta na mi alcanse. Di un persona cu mester ayudo fysikamente te na un persona that just needs a friend.
Mi favorite colors ta sunflower yellow🌻 y aqua blue🌊.
Yellow pa motibo cu eta un color cu ta dunami un warm and happy feeling y blue pa trankilidad y confianza. Mi ta desea trese e sentimiento nan aki serka un persona cu ta conociendo mi of cu conoce mi caba.
Mi ta un persona hopi creativo y hands-on. Pesey mi ta bisa mi hobby ta: CREA. Lokual mi kiermen cu esaki ta, crea arte, baile, poesia y asina mi por sigui mentiona. Un otro hobby dimi ta photography. Mi gusta captura momento nan inolvidabel y manera nan sa bisa; “A picture is worth a thousand words.”
Mi plan ta pa gradua di Colegio EPI y orgullosamente tene mi diploma, como Verpleegkundige, den mi man.
Mi plan pa futuro ta bai hulanda sigui studia y specialisa mi mes den un di e hopi reto nan cu mundo di medicina tin pa ofrece.
Mi experiencia te cu e momento nan aki cu Miss Youth ta simplemente amazing. Mi ta siñando asina hopi riba diferente area nan y sobre diferente topico nan, no solamente door di e seminario nan educativo cu nos ta ricibi pero alavez door di comparti cu mi Miss Youth Sisters, Mama, Papa y no por lubida riba Tante’s!❤.
Un experiencia unico y inolvidabel, momento nan dushi y bunita. We cry together and we laugh together. We might fall, but we pick eachother right back up. Mi ta spera pa mas momento nan asina.
Danki Aruba pa bo tempo!
Candidata number 10, Shariënne Winterdaal🌻❤


text:
Falta di konosementu di e diesdos (12) miembronan di Parlamento ku ta sostené gabinete Rhuggenaath ta bolbe manifestá su mes durante reunion den sala di Parlamento
Ta di lamentá ku diesdos (12) Parlamentarionan ku ta sostené e gabinete aktual no konosé i tampoko kier siña kon nos sistema gubernamental ta hinka den otro, pa asina debatenan den Parlamento por ta mas efektivo i konforme responsabilidat di e Minister ku ta den Parlamento pa trata e punto di agènda ku mester wòrdu trata.
Awe durante di reunion di komishon sentral di Parlamento tabata presente Minister di Hustisia i Parlamento mester a debatí ku e Minister riba e punto di agènda;
“Deliberashon ku Minister di Hustisia enkuanto maneho di gobièrnu pa loke ta trata personanan indokumentá den kuadro di leinan di nos pais, tratadonan internashonal, derechonan humano, relashon eksterior i e realidat sosio ekonómiko di nos pais”
Korektamente na komienso di e reunion frakshon di MFK a indiká na presidente di Parlamento ku MFK ta konstatá den e formulashon di e punto di agènda ku tin puntonan/tópiko, ku no ta kai bou di responsabilidat di Minister di Hustisia i ku su persona no tin outoridat pa papia, ni kontesta preguntanan riba e tópikonan aki.
Manera ta bon konosé pa tur yu di Kòrsou, tratadonan Internashonal, derechonan humano i relashon eksterior ta un responsabilidat ku konforme nos Areglo di Estado ta kai bou di responsabilidat di gobièrnu di Reino, pa ta mas eksakto Minister di Relashonnan Eksterior.
Na Kòrsou minister Presidente, ku ta responsabel pa e kartera di asuntunan general ta esun ku tin kontakto pa medio di “Bureau Buitenlandse Betrekkingen” ku e departamentonan konserní na Hulanda i ta informá Minister Presidente riba e diferente aspektonan di e tres puntonan ariba menshoná.
Kon por ta posibel ku apesar ku frakshon di MFK ta indiká na Presidente di Parlamento ku Minister di Hustisia no por deliberá ni kontesta preguntanan di Parlamento riba tratadonan Internashonal, derechonan humano i relashon eksterior debí ku esaki nan to kai bou di su responsabilidat.
Presidente di Parlamento ku tambe ta keda demonstrá su inkapasidat pa dirigí Parlamento ta pone e argumento válido aki trese dilanti dor di frakshon di MFK na votashon i e diesdos Parlamentarionan ku ta sosten e gabinete aktual ta vota pro pa tòg deliberá ku Minister di Hustisia riba puntonan ku no ta kai bou di su responsabilidat.
Frakshon di MFK ta lamentá kon nos Parlamento ta keda wòrdu afektá pa e diesdos (12) miembronan ku ta sostené e gabinete aktual. Kada be di di nobo na ta mustra nan falta di konosementu i ta trata na mata e mensahero na lugá di apliká loke ta korekto i ku ta ankra den nos sistema gubernamental i Areglo di Estado pa asina nos por tin debate nan na nivel i ku e Ministernan responsabel pa e puntonan di agènda ku ta wòrdu trata den Parlamento.
Kòrsou, 27 di sèptèmber 2018,
Gilmar “Pik” Pisas
Miembro di Parlamento
Frakshon di MFK


text:
Awe ta kuminsá ku IPKO na Aruba. Ayera e delegashonnan di Kòrsou, St.Maarten i Hulanda a yega na aruba pa asina asisti na IPKO. Den e delegashon nan di Aruba I Hulanda mayoria ta
koleganan nobo, mirando ku resientemente tabata tin elekshon na e dos paisnan aki.
Pa loke ta trata e delegashon di Kòrsou ta mesun kos ku esun di IPKO yüni 2017. Den e delegashon di Sint Maarten, sra.Sarah Wescott no a ta partisipá den e IPKO. Esaki mirando e desaroyonan polítiko di e isla di Sint Maarten na e momento nan aki. Sra. Wescott ta wòrdu remplasá pa sr.Perry Geerlings. E delegashon di Kòrsou ayera a sinta pa kaba di deliniá nos posishon riba e diferente tópikonan ku tin riba agènda e siman aki. Esun tópiko di mas importante ta e problema nan ku tin ku Venezuela. Lo mi keda informá pueblo di Kòrsou e siman aki di IPKO Aruba 2017.


text:
Bogota - Promé Minister Eugene Rhuggenaath a yega Bogotá djadumingu anochi, unda a keda risibí pa Vise-Minister di Relashonnan Eksterior, Patti Londoño Jaramillo.
Promé Minister ta di bishita na Colombia pa representá paisnan di Reino Hulandes e inougurashon di Presidente elekto Iván Duque Márquez djamars 7 di ougùstùs 2018.
Promé Minister Eugene Rhuggenaath huntu ku Embahador di Reino Hulandes na Colombia, Jeroen Roodenburg, den kombersashon ku Minister entrante di Komersio, Industria i Turismo, Jose Manuel Restrepo, i Minister entrante di Agrikultura Andres Valencia.
A papia tokante estrechá koperashon entre Reino Hulandes, en partikular Kòrsou, i Colombia riba promoshon di komèrsio, eksportashon entre paisnan i desaroyo ekononomiko inklusivo.
Tambe a kombèrsá riba posibel kolaborashon riba diferente tereno manera turismo, kuido mediko komplementario (‘wellness’), desaroyo rural i agrikultura, i tambe desaroyo di e sektor kreativo (‘orange economy’).
E último ta un tema prinipal pa Presidente elekto Ivan Duque ku alabes ta forma parti di Kòrsou su plan di desaroyo nashonal (NDP). Promé Minister Rhuggenaath a trese dilanti e memorandum di entendimiento ku tin kaba entre Kòrsou i Colombia i ku na sèptèmber lo bai tin un mishon pa empresarionan di Kòrsou bishitá Colombia.
Riba djaluna 6 di ougùstùs tambe ta tin un enkuentro entre Promé Minister Rhuggenaath i VisePresidente entrante, Marta Lucia Ramirez huntu ku Minister di Relashonnan Eksterior Carlos Holmes Trujillo i Minister di di Komersio, Industria i Turismo José Manuel Restrepo. A kombersá riba varios tereno di interes komún, manera kolaborashon komersial, un aserkamento regional pa atendé ku migrashon for di Venezuela i tambe riba kombatimentu di kriminalidat organisá en general (trafiko di droga i arma), trahando huntu ku region Karibe.


text: Centrale Post ta manda un patruya pa e parkeerplaats di ‘Natuur en Dierenbescherming” situa den Bernharstraat 75 pa un caso di vandalismo. Na e sitio polisnan ta papia cu e homber yama G. E ta declara cu un dia prome den oranan di merida un grupo di carbrito a subi riba e autonan den e parkeerplaats. E autonan a sufri daño na e hood y e bahul. Segun G. e cabritonan aki ta pertenece na J.M. El a sigui bisa polisnan cu nan ta cansa di e situacion aki caminda cu cabritonan ta cana rond di e edificio. A tuma nota di e denuncia y a tuma contacto tambe cu Polis di Bario, como tambe City Inspector. A tuma nota tambe di e dañonan na e autonan. Ta trata di tanto auto particular como auto di Dienst, cu a sufri daño.